Албатта, у ҳам агент… « Ўзбекистон Халқ Ҳаракати\nАлбатта, у ҳам агент…\n01 March 2018 - 8:00\nТурк ҳайъати Aнвар Mурод ва унинг дўстларини бошқа кўрмади. Иштвон Мандоқи қўнғирни ҳам кўришмади.\nСўнгги муҳим воқеа турклар озорийларнинг даъватини қабул қилишгани эди. Ўрхон Нодийнинг ўзбек маъмурларидан олган хабарига кўра, озорий олимлари КГБ агентлари эди. Шунга қарамай, уларнинг даъватини рад қилишмади. Аммо эҳтиёткор ҳаракат қилишиб, муҳим нарсаларни гаплашмадилар.\nОзорийларнинг даъват қилган ери бар-ресторан эди, суҳбатлашишга мос жой эмасди. Ингичка мўйловли, узун бўйли Ойдин Маммедовнинг кўзлари чақнарди. У суҳбатни фалсафий йўналишга солмоқчи бўлиб кўрди, аммо уддасидан чиқолмади. Турк ҳайъатининг қулоғига қор суви кириб қолганди, сар берди, аммо сир бермади.\nГулнор бу ерга келмаганди, лекин бу учрашув ҳақида рапорт ёзди.\nИккинчи муҳим воқеа, Гулнорнинг профессор Ойша Қилич билан Ўғузни Tошкент бозорига олиб боргани бўлди. Ўғуз бунга икки сабабдан севинди: ҳам хўжа хоним билан суҳбатлашиш имкони туғилди, ҳам ўзбек халқи билан воситасиз кўришиш мумкин эди.\nБозор ранг-баранг эди. Сабза (яшиллик) ва меванинг кўплиги Ўғузни севинтирди. Москва кўчаларида чириган узум учун навбатда турган одамларни эслаб, ўзбекларнинг омадли эканидан севинди. Буни Гулнорга сўйлади. Гулнор ўзбекларнинг Москвага учоқда мева олиб бориб сотишларини айтди.\nОйша хўжа хоним бир неча метр атлас сотиб олди. Порлаган ранглар юқоридан пастга чизги-чизги тўкиларди. Ўзбек аёлларининг бир бутун парча ҳолда кийган атлас кўйлаклари уларга алоҳида ўзлик бағишларди.\nМеҳмонлар кассета сотаётган сайёр сотувчи олдида тўхташганда уларни одамлар ўраб олишди. Гулнор бундан безовталанди. Ўғуз эса севинди. Ўғуз саволларга ҳасратли бир туйғу билан жавоб берарди.\nОйша хўжа хоним ва Ўғуз бир неча кассета сотиб олишди. Гулнор “бу ерда узоқ турмасак яхши бўлади”, дегандан сўнг, меҳмонлар йўлида давом этди. Катта кўча канорларида кабоб ва полов сотаётган кўчма дўкконлар бор эди. У ердан олган шашлик Ўғузга программадаги зиёфатда ейилганлардан лаззатлироқ туюлди.\nГулнорнинг рапорти ҳар кунгидан анча батафсил бўлди.\nСамарқанд саёҳати бир ярим кун давом этди. Ўғуз тарихнинг ичида яшаётганни ҳис этди. Бибихоним мадрасасининг боғчасидаги чинни парчаларидан бирини Гулнорнинг рухсати билан ўзига олди. Ўғузнинг фируза ва яшил ранглар ўртасида бориб-келган боқишлари Гулнорнинг диққатини тортмаганди. Амир Темурнинг турбаси устида туркларнинг қўл кўтариб фотиҳа ўқиши ўзбекларни ҳам, xорижий саёҳатчиларни ҳам ҳайрон қолдирди. Гулнор Ўғузга қўшилиб, қўлини фотиҳага кўтармокчи бўлди-ю, аммо кўтармади. Бундай ҳаракатни бошлиқларга изоҳлашда қийналишини ўйлади. Лекин қўлини кўтармасдан, ичида фотиҳа ўқиш истаги келди, бундан Гулнорнинг ўзи ҳам ҳайратланди. Илк даъфа Ўғузнинг жозибасига асир бўлдиммикин, деган фикр келди. Буни кечириш мумкин эмасди. У ўз мамлакати ва давлатини севарди. Бундай хаёллардан узоқроқ бўлишга ҳаракат қилиш керак деб ўйлади. У ўз рапортида турк ҳайъатининг фотиҳа ўқишини ва Ўғузнинг олган чинни парчасини ипидан-игнасигача тасвирлади. Лекин рапортда унинг хаёлига келган хиёнатчи фикрлар ҳақида ёзмади.\nКонференция тугади. Меҳмонлар уй-уйига жўнаб кетишди. Ўзбеклар Москва, Олма ота ва Бокудан келган ҳайъатларга кўникишганди. Ҳатто Оврўподан келган ҳайъатлар ҳам уларга у қадар бегона эмасди. Фақат Tуркиядан келган олимлар ҳайъати Ўзбекистон учун жуда янги воқеа эди. Ўзбек зиёлилари бу ҳақда кўп гапиришди.\nГулнорнинг ҳолати бошқа эди. Москвадан ва Бокудан келганлар ҳам унинг учун янгилик эди. Tуркиядан келганлар ўзини тутишлари, кийинишлари билан эксплуататор капиталист тузум мансублари эканини дарров намойиш қилгандилар. Лекин Гулнор шуни сезганди-ки, уларда ташвиқотчилик руҳи йўқ эди. Уларнинг фикрлари ҳар хил ва буни эркин ифода этаолишарди. “Ўзбек турки” ёки “озорий турки” каби иборалар пантуркистик терминологияга оид булишига қарамай, турклар уларни кундалик сўзлари каби ишлатишаверарди. Гоҳ-гоҳ “ўзбек турки” демасдан, “ўзбек” ёки “ўзбек туркчаси” демасдан, “ўзбекча” деб ҳам бемалаол айтишаверарди. Шундай экан, наҳотки, турк ҳайъати аъзоларининг ҳаммаси агент бўлса?\nГулнор лоақал бир нечтасининг мутлоқо агент эмаслигини англаганди. Лекин Ўғузни у “агент эмас” дея олмасди. Таниқли, донгдор олимларнинг ичига бир аспирантнинг қўйилиши шубҳали эди. Ўғузнинг кам гапириб, атрофдагиларга қулок солиши бу шубҳани янада кучайтирарди. Фақат мавзу достонларга келганда ёки Гулнор билан ёлғиз қолгандагина Ўғуз тилга кирарди.\nГулнорни энг кўп безовта қилган нуқталардан бири “турк” сўзи эди. “Ўзбек” ва ”турк” сўзларини ёнма-ён қўйиш мумкинми? Гулнорнинг билган турклари шу масxат турклари эди. 1944 йили Ўзбекистонга келиб, ўзбеклардан ҳам яхшироқ яшай бошлаган уддабуррон кишилар. Улар илмий социализмга тўғри келмаган капиталист руҳли учарлар эди. Шулар билан ўзбекларни қиёслаш Гулнорнинг ғашини келтирарди.\nҚорлиғашов Гулнорга янги вазифа берди. Гулнор Aнвар Mурод ва унинг дўстлари билан яқин бўлиб, улар ҳақида маълумот бериб турадиган бўлди. Уларга яқинлашиш учун заминни Қорлиғашов тайёрлади. Ёзувчилар Уюшмасидаги одамлари орқали Aнвар Mуроднинг шеър ҳақида суҳбатини уюштирди. Гулнор тингловчи сифатида қатнашди. Гулнор суҳбатдан кейин сирли саволлар билан Aнвар Mуроднинг диққатини тортди. Шеърда метафоранинг роли ҳақида айёрларча саволлар берган Гулнор Aнвар Mуродда сатр остида маънони англайдиган одам таассуротини қолдирди. Савол-жавоб ўрталарида махфий келишувни вужудга келтирди. Учрашув сўнгида Aнвар Mурод “сиз билан учрашиб турайлик”, деди. Ўша кундан бери Гулнор Aнвар Mуроднинг уйида бўладиган суҳбатларнинг доимий муштарийси бўлди.\nГулнор Aнвар Mуроднинг уйида бўлган суҳбатлардан турклар билан бўлган алоқанинг бутун тафсилотларини ўрганиб, Қорлиғашевга рапорт ёзди. Ташкилот (КГБ) энди Aнвар Mуроднинг турклардан “Туркчилик асослари” китобини сўраганини ҳам билар эди.\nСариқ, муйловли одам асли қипчоқ эди. У халқаро маданий алоқалар шартномаси программаси бўйича Совет Иттифоқига келганди. Tошкентда ҳам икки кун бўлиши керак эди.\nҚорлиғашов Гулнорга янги вазифа сифатида бу сариқ одам, профессор Тургут Денизга “йўл кўрсатувчи” бўлишни топширди.\nСариқ, мўйловли бу одам ўша Можор профессорга жуда ўхшарди. Гулнор Иштван Мандоқининг сўзларини тинглаган кунини эслади.\nПрофессор Тургут Денизни ҳаво майдонида кутиб олишди. Унинг йўғон овози Гулнорнинг диққатини тортди.\nМеҳмонхонада номерига кириб чамадонини қўяркан, профессор Тургутнинг мўйлови Иштван мандоқини эслатишини ўйлади Гулнор.\nГулнор икки кунлик программани профессорга икки дақиқада тушунтирди.\n–Сизнинг программа ташқарисида истагингиз борми?, — деди Гулнор.\n–Ташаккур, — деди профессор, — яхши программа тайёрлабсиз, зотан мен ҳам фолклорист олимлар билан кўришишни орзу қилгандим. Академияда уларни кўрарканмиз…\n–Албатта, эртанги зиёратингизда улар билан сизни кўриштирамиз, — деди Гулнор.\n–Олпомиш достонининг пластинкаларини ҳам топсак яхши бўларди, — деди профессор Дениз.\n–Уни ҳам топамиз. Мен истагингизни керакли одамларга айтиб қўяй, вақтимиз оз, пластинкаларни топишда қийналиб қолмайлик…\nПрофессор Дениз бу қизнинг телефонга қараб юришини кўриб, унинг дуркун қомати ва шахдам қадамларини фикран қайд этди. Қизнинг яшил кўзлари яна-да кўпроқ диққат чекарди.\nПрофессор Дениз Совет Иттифоқига биринчи келиши эмасди. Ва бу “йўл кўрсатувчи”ларнинг аксарияти агент бўлишини биларди. Шунинг учун ҳам Aнвар Mуродни кўрмоқчи эканини Гулнорга айтмади.\nПрофессор Дениз Mаҳмат Эрйигит билан университетнинг бошланғич курсларида танишганди. 1963 йилнинг куз ойлари Тургут Дениз каби Mаҳмат Эрйигитнинг ҳам ҳаётида бурилиш нуқтаси бўлди.\nАбдулҳак Ҳамид анфиси, Сулаймония кутубхонаси, Ускудор ўчоги ва Мармара қироатхонаси бу икки дўстнинг ҳаётини шакллантирган имконлар эди.\nMаҳмат Сулаймонияга тез-тез борар, у ерда Отсиз билан учрашарди. Тургутнинг фикрича, Отсиз 20-асрнинг бахшиси, ҳатто шомани эди. Уни муқаддас санарди ва унинг ёнида ўзини Mаҳматчалик эркин тутолмасди.\n1965 йилда икки дўст катта иш бажаришди. Истанбул ёшлар бўлими вакили сифатида Анқарага бориб ЖкМП (Жумҳуриятчи қишлоқчи миллиятчи партия) қурултойида Бошбуғу (Алпарслон Туркаш)нинг сайланиши учун овоз бергандилар…\nГулнорнинг телефонда бу қадар узоқ гаплашишига сабаб нима? Албатта, у ҳам агент. Қизиқ, булар Турғутнинг Бошбуғу билан алоқаси борлигини билишармикин?\n1968 йил апрел ойининг ўн бешинда Xожиамин ўғли билан қилган узун тортишмасини эслади профессор. Хожиамин уғли яхши миллиятчи эди, Турғут уни жуда ҳурмат қиларди. Лекин партияга яқинлашмасди…\nГулнор мутлоқо компартия эъзоси эди.\n15 апрел Турғутнинг туғилган куни эди. Аммо қишлоқдан келган пролетар оилаларда туғилган кун нишонланмасди. У 1968 йил 15 апрелда ҳам ўз туғулган кунини нишонламади, профессор Нажмиддин Xожиамин ўғли билан партия мунақашасини қилди. Мунақаша натижаланмади, аммо Xожиамин ўғли:\n–Турғут, менинг шошилинч ишим бор, бу мавзуни эртага тортишсак бўладими?, — деганди.\n–Албатта, хўжам, — деганди Турғут ва хонадан чиққанди.\nФақат хўжанинг қандай шошилинч иши борлигини билмасди. Бошбуғу фикрлари ўлканинг қутқарувчиси эканига хўжа ҳам Турғут каби ишонарди. Лекин партияга яқинлашмасди. Турғут Оқсарой тарафга юраркан, хўжа билан бўлган тортишмани зеҳнида тафтиш қилди. У кун Турғутнинг туғилган куни эди. Лекин ухлаш учун ётоғига узанар экан Mаҳматнинг никоҳ куни эканини эслади ва ўрнидан сапчиб турди. Энг яқин дўстининг бахт кунини қандай унутиши мумкин?\nАммо фойдасиз эди, кеч бўлганди. Қайтадан узанди, лекин кўзига уйқу келмади…\nБу воқеани кейинроқ Mаҳмат билан жуда кўп эсладилар. Mаҳмат:\n–Ҳа, Турғут, сенга “шошилинч ишим бор” деган Xожиамин ўғли никоҳ қиювчи эди, — дерди кулиб.\n–Мен қаердан билибман? — деди Турғут, — хўжа шошилинч ишим бор, деб чопди. Айтсайди, Mаҳматнинг никоҳ тўйига бораяпман, деб, мен эса хўжани партияга киришга ундан овора бўлибман, — дерди Tурғут.\nҲар сафар, бу кулгили воқеани эслашаркан, Tурғут соддалик билан такрор-такрор афсусланарди. Mаҳмат эса тинмай куларди…\nЎн кун аввал Mаҳмат ўз кутубхонасидан “Туркчилик асослари”ни олиб, Турғутга узатар экан:\n–Буни мутлақо Aнвар Mуродга етказишинг керак, — деганди, — Биласан, бу китоб бозорда йўқ. Қоплон хўжанинг нашри. Саҳифа четларига ёзувларим ҳам бор эди, аммо илож йўқ, юборишимиз керак.\nТурғут китобни оларкан, буни нашрга тайёрлаган Қоплон хўжанинг дарсларини эслади. “Туркчилик асослари”нинг тадқиқотчиси эди. Нозим Ҳикмат ҳақида у билан тортишганини эслади Турғут. Қисқаси, улар туркологиянинг ҳашарий болакайлар эди.\nЮзида табассум билан ёнига келган Гулнор ҳам ҳашарий бола эди холос.\nАкс ҳолда, унинг юзида бундай тоза кулимсираш пайдо бўлмасди.


"Юқори босим – юқори хавф": оммавий юриш марафони\n12:45 21 Ноябр 2019\n14:34 28.10.2019 (Янгиланган 14:35 28.10.2019) Ҳавола олиш\nСоғлом турмуш тарзига амал қилиш орқали республикада барвақт ўлим топиш ҳолатларининг олдини олиш мумкин. Бу борада республика бўйлаб аҳолини оммавий спорт тадбирларига чорлаш стратегияси амалга оширилмоқда.\nТОШКЕНТ, 28 октябрь – Sputnik. Аҳолини оммавий спортга жалб қилиш мақсадида республика бўйлаб йил давомида қатор тадбирлар амалга оширилмоқда, хабар қилади Тошкент шаҳар ҳокимлиги.\nЎзбекистонда умр давомийлиги рекорд темпда ошмоқда\nЖаҳон соғлиқни сақлаш ташкилоти маълумотига кўра, сўнгги йилларда ортиқча тана вазни ва семизлик бутунжаҳон муаммосига айланмоқда. Бу орада ўзбек тиббиёт соҳаси мутахассислари томонидан хавфли омиллар профилактикаси ва юқумли бўлмаган касалликларга чалинган беморларнинг соғлом турмуш тарзига амал қилиши орқали республикада барвақт ўлим топиш ҳолатларини олдини олиш мумкинлиги таъкидланмоқда.\nАёллар ўртасида соғлом турмуш тарзини тарғиб этиш мақсадида, Тошкентда куни-кеча Сергели туман ҳокимлиги, республика, шаҳар, туман хотин-қизлар қўмитаси, шаҳар, туман тиббиёт бирлашмаси ҳамкорлигида “Юқори босим – юқори хавф” шиори остида юриш марафони бўлиб ўтди.\nМарафондан олдин оммавий бадантарбия бўлиб ўтди.\n© Тошкент ҳокимлиги\nМарафон қатнашчилари қаторида Хотин-қизлар қўмитаси раиси Эльмира Баситханова\nСпорт тадбирида 500 нафар туман аҳолиси қатнашди.\nМаълумотларга кўра, ҳафтада 2,5 соатлик жисмоний фаоллик эрта ўлим ҳолатларини 28 % га, юрак касалликларини эҳтимолини 20 % га камайтиради.\nСССРнинг собиқ президенти Михаил Горбачев айтишга кўра, собиқ Иттифоқ республикалари ягона тарихни эсда тутган ҳолда ўзаро мулоқотни давом эттириши керак.\nПрезидент Шавкат Мирзиёев имзолаган қарор билан Ўзбекистонда тадбиркорлар учун ўрнатилган қатор талаблар бекор қилиниб, янги тартиблар жорий қилинмоқда.\nЛойиҳадан кўзланган асосий мақсад - рақамли технологиялар йўналишида мутахассислар авлодини тайёрлаш, дастурлаш бўйича уларга керакли билим ва кўникмаларни беришдир.\n12:41Ўзбекистонда тадбиркорларнинг кўкрагига шамол тегади\n12:39Горбачев СССР парчаланишининг асосий сабабини айтди\n11:46Тошкент вилоятида маҳкум бошқа бир маҳкумни чув туширди\n11:09Ўзбекистонда дастурчилар учун бепул онлайн курслар очилмоқда


Фарғонада 139 нафар мактаб битирувчиси олтин медаль соҳиби бўлди\nФарғонада умумтаълим мактабларини аъло баҳоларга битирган, ҳар жиҳатдан намуна бўлган ўқувчиларга олтин ва кумуш медаллар тантанали равишда топширилди. Битирувчиларнинг 139 нафари олтин, 126 нафари эса кумуш медаль соҳиби бўлди.\nФарғона вилоятида бугунги кунда 916 та умумтаълим мактаби фаолият кўрсатаётган бўлиб, уларда ёшларнинг замонавий билим эгаллаши учун барча шароит яратилган. Бу йил шаҳар ва туманларда 28 минг 221 нафар ўғил-қиз умумтаълим мактабини тамомлади. Умумтаълим мактабларини олтин ва кумуш медалга тамомлаган ўқувчиларни тақдирлаш маросими катта шодиёнага айланди.\nВилоят ҳокими ўринбосари Ф.Қосимов, вилоят халқ таълими бошқармаси бошлиғи М.Турдиматов битирувчиларни олтин ва кумуш медаллар билан қутлаб, уларга келгусида устозлари ва ота-оналари ишончини оқлаши, жамият учун муносиб ворислар бўлиб етишишида оқ йўл тилади.\n– Ушбу эришган ютуғим учун жонкуяр устозларимга ўз миннатдорчилигимни билдираман, – дейди Тошлоқ туманидаги 2-умумтаълим мактаби битирувчиси Моҳинур Боқижонова. – Бугунга қадар спортнинг эркин кураш йўналишида кўплаб муваффақиятларга эришдим. Келажакда янада юқори марраларни забт этиб она юртимиз нуфузини дунёга ёйиш ниятим бор.\nФарзанди эришган марралар ота-оналар қалбини ҳам тоғдай юксалтиради. Буни ўғил-қизлари ютуғидан қувонаётган, устозларнинг масъулиятли ва заҳматли меҳнатларига ташаккур айтаётган ота-оналарнинг дил сўзларидан ҳам билиш мумкин.\n– Набирам Гуласал Омонжонова туманимиздаги 9-умумтаълим мактабини олтин медаль билан тугаллаганидан бошимиз кўкка етди, – дейди Тошлоқ туманидан келган фахрий ўқитувчи Эътиборхон Собирова. – Оилавий математиклар бўлганимиз боис, у ҳам бошқа фанлар қатори математика, тарих, чет тилларини жуда яхши ўзлаштирган. Келажакда фанни яна ҳам ривожлантиришда ўз ҳиссасини қўшиш ниятида. Биз эса уни ҳамиша қўллаб-қувватлаймиз.\nШунингдек, тадбир давомида турли мусобақалар, кўрик-танловлар, фан олимпиадалари ва “Йилнинг энг яхши фан ўқитувчиси” кўрик-танловининг вилоят босқичи ғолиб ва совриндорлари тақдирланди.


ЯХШИ ЯШАШ УЧУН ИНТИЛИШ - Ўзбекистон овози газетаси\nЯХШИ ЯШАШ УЧУН ИНТИЛИШ\nалбатта қўллаб-қувватланиши керак\n24 декабрь куни Тошкент шаҳар халқ депутатлари туман Кенгашларига сайлов ўтказилиши мамлакатимиз ижтимоий-сиёсий ҳаётидаги муҳим воқеалардан биридир. Янги ташкилий-ҳуқуқий шароитда ўтказилаётган сайлов пойтахтимизни ижтимоий-иқтисодий ривожлантиришда, ҳудудларда демократик ислоҳотларни жадаллаштиришда катта аҳамиятга эга. Бу ҳақда Тошкент шаҳар партия ташкилоти мутасаддиларининг фикри қандай? Сайловга тайёргарлик жараёнлари қай тарзда олиб бориляпти? ЎзХДП номзодлари қайси ижтимоий масалаларни кўтариб чиқмоқда?..\n— Шаҳримиз туманларида халқ депутатлари Кенгашларининг тузилиши аҳолини ўйлантираётган масалаларнинг илдизига етиб бориш, депутатлик ва жамоатчилик назоратини янада кучайтириш, маҳаллий давлат органлари раҳбарларининг ўз фаолияти тўғрисида ҳисоботлари ва ахборотларини эшитиш, ҳудудларни ривожлантириш бўйича муқобил таклифларни шакллантиришда муҳим аҳамият касб этади.\nТуман Кенгашлари тузилиши натижасида туманлар миқёсидаги масалаларни чуқур ва танқидий-таҳлилий нуқтаи назардан кўриб чиқиш, хулосаларни умумлаштириш, пухта ва пишиқ таклифлар ишлаб чиқиш имкони ортади. Бунда нафақат аҳолини ташвишлантириб келаётган масалалар атрофлича кўриб чиқилади, маҳаллий бюджет, ҳудудларни ривожлантиришнинг истиқболга мўлжалланган дастурлари ишлаб чиқилади ва қабул қилинади. Демак, ушбу сайлов пойтахт туманлари ривожида ҳал қилувчи аҳамиятга эга.\nКўриниб турибдики, мазкур ижтимоий-сиёсий жараён сиёсий партияларнинг жамиятдаги ўрнини ҳам белгилаб беради. Сайловдан кейин ҳар бир туман Кенгашида партиямиз гуруҳларининг тузилиши биз учун принципиал аҳамиятга эгадир. Партиямизнинг электорат манфаатларини ҳимоя қилиш борасидаги ташаббус ва амалий ҳаракатлари кучайиши кўп жиҳатдан ана шу омилга боғлиқдир.\nШунинг учун айни кунларда депутатликка кўрсатилган номзодлар ҳудудларда сайловолди тарғибот ишларини қизғин олиб боряпти. Партиямиз Сайловолди дастурига тўхталадиган бўлсак, унда кам таъминланган оилаларни манзилли ижтимоий ҳимоялаш, меҳнатга лаёқатли фуқароларни муносиб ҳақ тўланадиган барқарор иш ўринлари билан таъминлаш, аҳолига юқори сифатли ва мақбул тиббий ёрдам кўрсатишни янада яхшилаш, шунингдек, демократик ҳуқуқий давлат ва очиқ фуқаролик жамиятини шакллантиришга оид қатор таклифлар илгари сурилган. Улар ислоҳотларнинг ижтимоий самарадорлигини оширишда муҳим аҳамият касб этади.\nАҳолини ижтимоий ҳимоя қилиш давлат ва жамият олдида турган энг муҳим, энг долзарб вазифалардан ҳисобланади. Одамларнинг ҳаётга қараши, турмуш тарзи ва кайфияти, амалга оширилаётган ислоҳотларга муносабати улар қай даражада ижтимоий ҳимояланганлиги билан бевосита боғлиқ. Шундан келиб чиқиб, партиямиз Сайловолди дастурида аҳолининг эҳтиёжманд қатлами манфаатларини ҳимоя қилиш масаласи устувор йўналиш этиб белгиланган.\nБизнингча, кучли ижтимоий сиёсат бир қатор масалаларни қамраб олади. Аввало, меҳнатга лаёқатли аҳолининг муносиб ҳақ тўланадиган иш топишга интилишини қўллаб-қувватлаш, уларнинг шахсий ташаббускорлиги ва тадбиркорлигини рағбатлантириш керак. Шунингдек, пенсионерлар, меҳнатга лаёқатсиз ногиронлар, боқувчисини йўқотганлар, аҳолининг меҳнат қила олмайдиган бошқа ижтимоий гуруҳлари ҳаётий эҳтиёжларини тўлақонли қондиришни кафолатловчи пенсия таъминоти ва ижтимоий нафақаларнинг самарали тизимини вужудга келтириш долзарб аҳамиятга эга.\nУшбу вазифаларни ҳал этиш иқтисодий ривожланиш ва ижтимоий сиёсатнинг устувор йўналишларини танлашда давлатнинг тартибга солувчилик ролини янада мустаҳкамлашни талаб этади. Бу иқтисодий ислоҳотлар ижтимоий самарадорлигининг зарурий шарти ҳисобланади.\nЎзбекистон ХДП мамлакатимизнинг ўсиб бораётган иқтисодий салоҳиятидан аҳолининг барча қатламлари, шу жумладан, унинг кам таъминланган гуруҳлари турмуш даражасини яхшилаш учун фойдаланишга қаратилган стратегик йўналишни фаол қўллаб-қувватлайди. Бизнинг дастуримиз аҳолининг ижтимоий фаоллигини ошириш, иқтисодий даромадларини кўпайтириш масалаларини ўз ичига олади. Депутатликка номзодларнинг дастурлари ҳам ушбу ёндашув асосида шакллантирилган.\nСергели туманидаги 21-Иттифоқ сайлов округидан депутатликка номзоди кўрсатилган Мирзоҳид Хидиров ўз дастурида аҳолининг ижтимоий ҳимояси билан боғлиқ бир қатор долзарб масалаларни илгари сурган. Ундаги мақсад ва режалар халқчил бўлиб, аҳолининг ижтимоий муҳофазага муҳтож қатлами манфаатларига мос келади. Яъни, унда янги иш ўринлари яратиш, боқимандалик кайфиятини бартараф этиш, фаол ҳаёт тарзини қўллаб-қувватлаш каби йўналишлар қамраб олинган.\nМаълумотларга кўра, Сергели туманида 128 кам таъминланган оила бор. Номзодимиз кам таъминланган оилаларга моддий ёрдам ва ижтимоий нафақаларни тўлаш тизимини такомиллаштириш, шунингдек, якка тартибдаги меҳнат фаолиятини микрокредитлаш ва микромолиялаш тизимининг самарадорлигини янада ошириш ва ислоҳ қилиш тарафдори.\nАгар мушоҳада қилиб кўрадиган бўлсак, номзодимиз илгари сураётган ушбу масала ўзининг чуқур ҳаётий асосларига эга. Ундан кўзланган асосий мақсад одамларнинг ишлашга, муносиб ҳаёт кечиришга интилишини қўллаб-қувватлаш ҳисобланади. Бу ҳар биримизнинг оиламиз, яқинларимиз турмуш фаровонлигига хизмат қиладиган омиллардир. Айтайлик, кам таъминланган оила аъзосида ишлаб чиқаришнинг қайсидир турида иш бошлаш учун режа, ғоялар бор. Лекин уларни амалга ошириш учун у етарли маблағга эга эмас. Агар унинг меҳнат фаолиятини қўллаб-қувватлаб, молиявий жиҳатдан қўмак кўрсатилса, у ўз ишини йўлга қўяди, оиласи фаровонлигига улуш қўшади. Бундай оилалар қанча кўпайса, жамиятда боқимандалик кайфиятига ўрин қолмайди.\nҲар бир одам меҳнат қилишга, муносиб ҳаёт кечиришга ҳақли, албатта. Бу инсоннинг энг бирламчи, устувор ҳуқуқидир. Лекин ҳаёт тақозоси, турли омиллар сабаб ҳаммада ҳам бундай имконият бўлмаслиги мумкин. Шунинг учун давлат ва жамият эҳтиёжманд кишиларнинг интилиши ва ташаббусларини қўллаб-қувватлаши, уларга ҳар томонлама мадад бериши зарур. Халқимиз тарихи ва турмушидаги юксак анъаналаримиз шуни тақозо қилади.\nУчтепа туманидаги 18-Боғистон сайлов округидан депутатликка номзод Бахтиёр Абдуллаевнинг дастурида ҳам ана шу масалаларга чуқур эътибор қаратилган.\nХусусан, номзод дастурида ижтимоий қўллаб-қувватлашни боқимандалик кайфиятини тугатишга йўналтириш, фуқароларнинг ижтимоий-иқтисодий фаоллигини ошириш, уларнинг бу борадаги ташаббусларини қўллаб-қувватлаш масалаларига алоҳида урғу берилган. Бу таклифлар тараққиётимизнинг бугунги босқичида жуда долзарб аҳамиятга эга.\nНомзодимиз фикрича, аҳолининг манзилли ижтимоий ҳимоясини таъминлашнинг энг самарали шакли, бу шубҳасиз, уларни иш, барқарор даромад манбаи билан таъминлашдир. Шу тамойилдан келиб чиқиб, унинг дастурида қатор долзарб масалалар ўрин олган.\nЖумладан, номзод муносиб иш ҳақи тўланадиган барқарор иш ўринларини тақдим этаётган корхоналарда меҳнатга лаёқатли аҳоли бандлигини таъминлаш бўйича саъй-ҳаракатларни фаоллаштириш таклифини илгари сурмоқда. Унинг фикрича, ишлаб чиқариш, хизмат кўрсатиш ва сервис соҳаларига мамлакатда мавжуд бўлган бўш меҳнат ресурсларини фаол жалб қилиш иқтисодий ўсишнинг муҳим омили ҳисобланади.\nЖамиятда шундай инсонлар борки, жисмоний имконияти чекланган бўлишига қарамасдан меҳнат қилиб, яхши ҳаёт учун интилади. Уларнинг бу ҳаракати, албатта, қўллаб-қувватланиши керак. Айниқса, ногиронларнинг ижтимоий мослашувини таъминлаш мақсадида ногиронлар меҳнат қилиши учун ихтисослашган корхоналар ташкил этишнинг аниқ механизмларини ишлаб чиқиш, жумладан, давлатнинг марказлашган сармоялари ҳисобидан бундай корхоналар тармоғини ривожлантириш чораларини кўриш, йирик корхоналарга касаначилик иш жойларини ташкил этиш бўйича мажбурий квоталар белгилаш ижтимоий муҳофазани таъминлашда муҳим аҳамиятга эга бўлади. Номзодимиз шу таклифни илгари сурар экан, қўлидан иш келадиган жисмоний имконияти чекланган фуқароларни қўллаб-қувватлаш, уларнинг ҳаётга қизиқишини ошириш мақсадини ҳам кўзда тутади. Имкон доирасида меҳнат билан банд бўлишга ҳаракат қилиб, оиласи фаровонлигига ҳисса қўшишга интилаётган инсонларга далда бўлиш, уларнинг бандлигини таъминлашга яқиндан туриб кўмаклашиш эса бугунги куннинг энг долзарб вазифаларидан бири.\nИшли, турмуш даражаси кўнгилдагидек бўлган одам эртасидан кўнгли тўқ яшайди. Шу маънода изоҳлайдиган бўлсак, аҳолининг ижтимоий муҳофазасини кучайтириш учун, аввало, одамларга меҳнат қилиш имкониятини бериш керак. Бунинг учун бандлик дастури ва бошқа ижтимоий-иқтисодий дастурларнинг ижросини қатъий таъминлаш талаб этилади. Халқ демократик партиясидан кўрсатилган номзодларнинг дастурлари шу жиҳатлари билан аҳамиятлидир.\nПартиямиз таълим ва соғлиқни сақлаш, суд-ҳуқуқ, уй-жой ва коммунал хизматлар кўрсатиш тизимини янада ислоҳ этишга эътибор қаратади.\nШайхонтоҳур туманидаги 25-Бўстон сайлов округидан депутатликка номзод Ирода Абдуллаеванинг дастури ҳам партиямизнинг мазкур йўналишлардаги устувор ғояларига асосланади.\nДепутатликка номзод мустақил ҳаётга кириб келаётган ёшлар, ижтимоий келиб чиқишидан қатъи назар, касб танлаши, таълим олиши ва ўқув муассасаларини битиргач, албатта, биринчи иш ўринларига эга бўлиши, бунинг учун адолатли шарт-шароитлар яратиш зарур, деган таклифни илгари суряпти. Депутатликка номзод ўз дастурида долзарб масалаларни кўтарган. Чунки таълим-тарбия, бандлик масаласи мамлакат келажагини белгиловчи асосий омиллардан биридир.\nШайхонтоҳур туманида 9 касб-ҳунар коллежи, 3 академик лицей фаолият юритмоқда. 2016-2017 ўқув йилида уларни 3764 нафар йигит-қиз тамомлади. Очиғини айтиш керак, улар орасида ҳали-ҳамон иш қидираётганлар бор. Номзодимиз фикрича, битирувчиларни иш билан таъминлаш кечиктириб бўлмайдиган вазифадир.\nКатта ҳаётга кириб келаётган ёшларни ишга жойлаштириш масаласини улар ўқишни битириш арафасида эмас, балки таълим масканига ўқишга кириши билан бошлаш керак. Масалан, корхона ва ташкилотлар эҳтиёжларидан келиб чиқиб, ўрта махсус маълумотга эга бўлган кадрлар тайёрлаш амалиётини янада ривожлантиришни замоннинг ўзи талаб қиляпти. Бунда корхона ва ташкилотларнинг ўқувчилар ишлаб чиқариш амалиётини самарали ташкил этиш борасидаги масъулиятини ошириш зарур, дейди депутатликка номзод.\nНомзодларимиз дастурларидан ўрин олган ғоялар пойтахтимиз тараққиётини янги босқичга олиб чиқиш, ижтимоий-иқтисодий ислоҳотларни чуқурлаштириш, аҳоли турмуш даражасини янада яхшилаш каби эзгу мақсадлар билан суғорилган. Сайловчиларни ушбу ғояларни қўллаб-қувватлашга, номзодларимизга овоз беришга чақирамиз.


Ўзбекистон ва Қирғизистон савдо ва инвестициявий ҳамкорликка доир йўл харитасини имзолади\nЎзбекистон ва Қирғизистон савдо ва инвестициявий...\n18.12.2018 19:31 0 120\nБугун, 18 декабрь куни Ўш шаҳрида Ўзбекистоннинг чегарадош вилоятлари раҳбарлари билан Қирғизистон ҳукуматининг чегарадош вилоятлардаги мухтор вакиллари кенгашининг иккинчи йиғилиши бўлиб ўтди. Йиғилишга Ўзбекистон Республикаси Бош вазири Абдулла Арипов ва Қирғизистон Республикаси Бош вазири Муҳаммадкалий Абилгазиев раислик қилди. Бу ҳақда Қирғизистон ҳукумати матбуот хизмати хабар берди.\nЙиғилиш якунларига кўра, икки мамлакат ҳукуматлари раҳбарлари савдо-иқтисодий ва инвестициявий ҳамкорлик бўйича йўл харитасини имзолашди. Унда, жумладан, савдо, саноат, карантин ва ветеринария соҳаларида ҳамкорлик қилиш, божхона жараёнларини ва банклараро ҳамкорликни соддалаштириш кўзда тутилган.\n«Бизнинг фикримизча, минтақа давлатлари савдо-иқтисодий, сармоявий, транспорт, маданий-гуманитар соҳаларда ўзаро ҳамкорлик механизмларини янада фаоллаштириши керак», — деди Қирғизистон Бош вазири.\nМуҳаммадкалий Абилгазиев ўзбекистонлик ҳамкасбларига юк ташувчилар учун тўловларни бекор қилишни таклиф этди. «Бу, шубҳасиз, ўзаро юкларни ташиш ва мамлакатларимиз ўртасида товар айирбошлаш ҳажмини оширишга ёрдам беради», — таъкидлади Муҳаммадкалий Абилгазиев.\nАбдулла Арипов Ўзбекистон Қирғизистон билан ўзаро манфаатли ҳамкорликни ривожлантириш тарафдори эканини тасдиқлади.\n«Тор доирадаги музокаралар натижалари, ўзаро келишув асосида, ечимини топмайдиган масалалар қолмаслигини кўрсатди», — таъкидлади Ўзбекистон Бош вазири.\nУчрашув давомида минтақавий ҳамкорлик тўғрисидаги келишувларнинг бажарилиши, савдо-иқтисодий ва инвестициявий ҳамкорликни кенгайтириш, маданий-гуманитар алоқаларни янада ривожлантириш, давлат чегараларидан ўтиш шароитларини яхшилаш масалалари муҳокама қилинди.\n2018 йилнинг тўққиз ойида икки мамлакат ўртасида товар айирбошлаш 250 миллион доллардан ошди, бу 2017 йилнинг шу давридагидан 11 фоизга кўпдир.\nЎзбекистон Қирғизистон Абдулла Арипов ҳамкорлик\nЖамият 06/12, 20:56


02:35 / 27.11.2018 | Xolid (Sayfulloh) | 1406\nАссалому алайкум! Аввалам бор ножўя савол бераётган бўлсам узур сўрайман. Мен Тариқатдаги Пир, Мурид ва шунақа бошқалар яъни сўфий қўл бериш уларга шунақа нарсаларга ихлосим йўқроқ. Менга шариат шу пир-муридлардан кўра саҳобаи киромлар маъқулроқ. Негадир шу тариқат мазҳабларига ишонгим ва хушим келмайди. Бу нарсани иймоним ва динимга тасири йўқми? Уларни пирларидан мадад сўраши, пирларини улуғлаши ҳар хил одатлари ёқмайди. Чунки кўп жойларда шунақа нарсаларни эштганман ва ўқиганман.\n- Ва алайкум ассалом! Сизнинг пир ва мурид кабилардан кўнглингиз қолишини асоси бор. Чунки ҳозирги кунда жуда кўп шу ишларни даъво қилувчилар аслида бу руҳий тарбия ва тазкиятуннафс фанидан мутлақо бехабарлар. Ҳатто улар тариқатни шариатдан алоҳида нарса қилиб ҳам олганлар. Ҳадис оятдан бирор далилни айтсангиз “Сизларни ақлингиз етмайди, бизни пиримизга илҳом бўлади” деб шариатга хилоф бўган воқеъа ва тушларни далил қилишади. Аслида, нафсни тарбиялаш, уни поклаш, гўзал хулқ билан хулқлантириш оят ва ҳидслар ила собит бўлган. Тафсир, ҳадис, фиқҳ ва бошқа барча фанларнинг ўз мутахассиси бўлганидек руҳий тарбия фанининг ҳам ўз мутахассислари бор. Бошқа фанларнинг ҳаммаси Расулуллоҳ соллаллоҳу алайҳи васалламга бориб уланса бу фан ҳам Расулуллоҳ соллаллоҳу алайҳи васалламга бориб тақалади. Бу фаннинг ҳам ўз мадраса ва китоблари бор, таълим йўналишлари бор. Ҳақиқий мутахассисга мурожаат қилсангиз кейин буни нима эканлигини тушунасиз. Мана бир мисол Аллоҳ таоло бандаларнинг суратига қарамаслиги, балки уларнинг қалби ва амалларига қарашлиги ҳадисларда келган. Қалб гуноҳ туфайли доғланиб, занглаб қолишилари ҳам оят ва ҳадисларда келган. Унинг жиловловчи ва покловчиси зикр эканлиги ҳам ҳадисларда келган. Руҳий тарбия устозлари эса худди баданнинг табиблари каби муолажа қилувчилар холос. Ҳамма ҳам ўзини касаллигини аниқлаши ва уни давосини қилиши мумкин бўлсада, лекин одатда табибга мурожат қилади ва табибнинг кўрсатмаларига амал қилиб даволанади. Даволаниш турли босқичларда бўлади, гоҳида дорилар алмаштирилади. Худди шунингдек инсоннинг қалби ҳам бир уйга ўхшайди. Кўз, қулоқ, оғиз ва бурунлар унинг эшик ва деразаларига ўхшайди. Ҳозирги кунда кўз қалбнинг эшиги даражасидадир. Ўша эшик ва деразалардан уйга нима кирса қалб ўша нарса билан тўлади. Гоҳида уни ичига инсонларга адоват, кибр, шаҳватларга берилиш, ножўя ғазаб, ҳасад, ғийбат, чақимчилик, бадгумонлик каби касалликлар жойлашиб олади. Инсон эса ўзини касал бўлганини ҳам билмай қолади. Билганлари ҳам ундан қандай қутилиш йўлларини билишмайди. Аллоҳ таоло эса ўша қалбни тозалашга буюрган. Ўша қалбда нима борлигини билишнинг оддий йўли инсон ўзининг қалбини текшириб кўриши, буни фанда муроқаба дейилади. Бунинг учун инсон бемалол ўтириб олиши, кўзини юмиши ва ҳамма нарсани унунтиб қалбига назар қилиши керак бўлади. Агар қалби тинмай Аллоҳни эслаб, охиратни эслаб турган бўлса у қалб тирик, уйғоқ ва ичида Аллоҳнинг ёди бўлади. Агар Аллоҳ ёдига келмасдан турли хаёл ва фикрлар келадиган бўлса, демакки у қалб бошқа нарсалар билан тўлиб қолган бўлади. Буни тозалашнинг йўли 5-10 дақиқа ўша ҳолда ўтириб Аллоҳни эслашлик бўлади. Биринчи ўтирганида 99% нопок хаёлларни топади. Шу вақт 1%гина бўлса ҳам Аллоҳ таолони эсласа қалб 1% тозаланган бўлади. Шу ишни ҳар куни икки маротабадан давом эттираверса ва қалбига келган ҳар нарсани чиқариб ташлаш ҳаракатида бўлса, масалан кимгадир ҳасади бордир, фикр қилиб “Бу нотўғри, Аллоҳ бундан қайтарган, мени ҳам ўшанақанги неъмат соҳибларига айлантирсин, ҳасад қилинган кишини неъматини зиёда қилсин” деса яна 1%га қалбидан ҳасадни чиқарган бўлади. Давом этаверса бир кун келиб 50% нопок хаёллару, 50% Аллоҳ таолонинг ёди бўлиб қолади. Шу иш бардавом бўлса бир кун келиб қалбга қараганда Аллоҳдан бошқа ҳеч нарса қолмайди. Чунки Расулуллоҳ соллаллоҳу алайҳи васаллам “Ҳар бир нарса занглайди, қалб ҳам занглайди. Уни зангини кетказувчи нарса Аллоҳнинг зикридир” деганлар. Бу тозалов билан бирга пархез ҳам қилиш керак. Ёмон нарсага рўбарў келганида кўзни юмиш, ғийбат қилгиси қистаганида тилини тийиш, қулоқларини ҳаром нарсани эшитишдан сақлаш хаёл фикрларни ҳам яхши нарсага буриш керак. Акс ҳолда тозаланган қалбга яна бадбўй нажосат кириб жойлашаверади. Агар инсон ўзи касалини аниқлай олмаса ёки аниқласа ҳам даволана олмаса албатта руҳий табибга учраши керак. Уни назорати остида бўлиши керак. Саҳоби киромлар “Расулуллоҳ соллаллоҳу алайҳи васалламдан айрилиб қолганларида у зотни дафн қилиб қўлимиздан тупроқни қоқмасимиздан қалбимиз бизни инкор қилишни бошлади” деганлар. Шунинг учун ҳар бир инсон Расулуллоҳ соллаллоҳу алайҳи васалламнинг меросхўри бўлган бирор устознинг назорати остида бўлиши керак. Аммо сиз айтгандек бошқа пирлардан мадад сўраш, уларга атаб жонлиқ сўйишлар ҳаммаси йўқ нарсалар. Валлоҳу аълам!\nРўзада жунуб бўлиб қолиш илтимос тезроқ жавоб берсангиз


«Темир хонимлар»: Сиёсий карьерасини оиладан устун қўйган машҳур аёллар (фото) - Daryo\n21:35, 10.05.2021 29094\n1979 йил 4 май куни Маргарет Тэтчер Буюк Британия бош вазири лавозимини эгаллаган. Сиёсатга шўнғиб кетган Тэтчер оиласини иккинчи планга қўйган.Тарихда яна қайси аёллар касбий фаолияти сабаб намунали уй бекаси бўлишдан воз кечганига тўхталиб ўтамиз.\nҚатъий ва консерватив қарашлари туфайли «Темир аёл» деб аталган Маргарет бош вазир лавозимини эгаллаган биринчи аёл бўлган. «Совуқ уруш» даврида АҚШга эргашган, СССРни танқид қилган, касаба уюшмаларига қарши курашган аёлнинг исми Time журналининг «ХХ асрнинг энг машҳур одамлари» рўйхатидан ўрин олган. У 1951 йилда ҳарбий Денис Тэтчерга турмушга чиққан ва икки нафар фарзанд (бир қиз, бир ўғил) дунёга келтирган. Аммо уни шахсий ҳаётда сиёсий фаолиятидагичалик муваффақиятга эришган деб бўлмайди.\nАнгела Меркель (66 ёш)\nАнгела Меркель 2005 йилдан бошлаб Германиянинг канцлери сифатида ишлаб келади ва у бу лавозимни эгаллаган илк аёл бўлган. Дунёнинг энг нуфузли кишиларидан бири деб эътироф этиладиган Ангела 1977 йилда Ульрих Меркелга турмушга чиққан ва 1982 йилда муносабатларига нуқта қўйган. 1998 йилда турмуш қурган Иоахим Зауэр билан эса 20 йилдан кўпроқ вақтдан буён бирга яшайди. Биринчи турмуш ўртоғидан эса фақатгина фамилия қолган, холос. У фарзандли бўлишни истагани, аммо ўхшамагани, сиёсат билан шуғулланишни бошлаганида 35 ёш бўлгани ва шундай кейин бу ҳақида ўйламаганини таъкидлайди.\nКондолиза Райс (66 ёш)\nАҚШнинг давлат котиби сифатида фаолият бошлаган Кондолиза ушбу лавозимида фаолият юритган илк қора танли аёл бўлган. Болалигида онаси уни мусиқа билан шуғулланишини истагани ва фортепиано чалишни ўргатганига қарамай, Райс кўпроқ сиёсатга қизиққан ва телевизордаги янгиликларни томоша қилишни яхши кўрган. Карьерасига муккасидан кетган аёл шахсий ҳаётига вақт ажрата олмаган ва турмушга чиқмаган. 2006 йил унинг ОАВда Канаданинг собиқ (2006—2007 йиллардаги) ташқи ишлар вазири Питер Маккей билан учрашиб юргани ҳақида тарқалган миш-мишлар ўз тасдиғини топмаган.\nҲиллари Клинтон (73 ёш)\nАҚШнинг 67-давлат котиби сифатида фаолият юритган Ҳиллари 2016 йилги президентлик сайловида Трампга рақиб бўлган. Мактаб йилларидаёқ сиёсатчи ёки фазогир бўлишни орзу қилган Клинтон хоним қачонлардир коинотга учиш умидида NASA’га хат ёзган ҳатто. У политология бўйича бакалаврни битирган ва бўлажак турмуш ўртоғи Билл Клинтонни учратган. Фарзандли бўлганида ҳам севимли иши билан шуғулланишдан тўхтамаган ва умр йўлдошининг фаолиятини қўллаб-қувватлаган. Турли муаммоларга дуч келганига қарамай, жуфтлик ҳали ҳамон бирга.\nТереза Мэй (63 ёш)\nБуюк Британиянинг собиқ бош вазири Тереза дунёнинг энг нуфузли аёллари рўйхатидан бир неча марта ўрин олган. 1980 йилда Филипп Жон Мэйга турмушга чиққан Мей хоним фарзандли бўлмагани боисини саломатлигидаги муаммо билан боғлаган. Бу ҳақда гап кетганда у: «Ҳамма вақт бошқа оилаларни кузатиб, сизда йўқ нимадир уларда борлигини кўрасиз», — деган.\n19:36 Бугун 4347\n12:09, 25.01.2022 106640\n00:19 Бугун 71604\n02:41 Бугун 68686


Ўзбек киноси режиссёрларидан бири фирибгарликда айбланмоқда...\n07.02.2019 11:54 0 273\nУ бир гуруҳ ёшларни машҳур қиламан деб чув туширди. Самарқандда навбатдаги фильми учун кастинг эълон қилиб, актёрликка даъвогарлардан фирибгарлик йўли билан пуллар олади, дейилади «Замон» информацион дастурида берилган видеолавҳада.\nТошкент вилоятининг Янгийўл шаҳрида туғилган, «Яраланган қалб» ва «Тақдир синови» фильмлари режиссёри Р.Р. Самарқанд вилояти, Пастдарғом тумани Жума шаҳридаги маданият саройида «Қабр» ўткир сюжетли фильми учун кинокастинг эълон қилиб, актёрликка даъвогарлар билан учрашади ва улардан пул олади. Бунинг эвазига уларга кинода рол ажратишга ваъда қилади ва пулларни ўз эҳтиёжлари учун ишлатиб юборади.\nГумондор бу ҳаракатини давом эттириб, Бобур исмли йигитга ўша фильмда бош ролни ижро этишини айтиб, эвазига 900 АҚШ долларини олади. Бу вақтда Бобурнинг маҳалладоши Шаҳзодга ҳам бош рол ваъда қилади. Шунингдек, фильмни Ҳиндистонда суратга олишини айтиб, ундан жами 1200 АҚШ долларини қўлга киритади.\n2018 йил 31 январь куни режиссёрнинг навбатдаги «сценарийси» амалга ошмай қолади. У Шаҳзоддан қолган 100 АҚШ долларини олаётган вақтда ҳуқуқни муҳофаза қилиш органлари вакиллари томонидан қўлга олинади.


2013 йилда 46-колонияда маҳбуслар ғалаён кўтарган\nСвердловскдаги 46-сонли қаттиқ режимли колонияда маҳбуслар эълон қилган очлик акцияси туфайли қамоқхона раҳбари ишдан олинди, жавобгарликка тортилди. Маҳбуслар норозилигига 3 июль куни қирғизистонлик ўзбек 26 ёшли Акбарали Акбаралиевнинг уриб ўлдирилиши сабаб бўлди. Маҳбуслар бу каби қотиликка барҳам берилмаса, оммавий тарзда томирини кесишидан огоҳлантирмоқда.\nКолонияда маҳбуслар очлик эълон қилди\nОзодликка боғланган ва ўзини Лола, деб таништирган мухлисаларимиздан бири Россиянинг Свердловск вилояти Невьянск шаҳридаги 46-сонли ахлоқни тузатиш колониясида ўзбек йигити уриб ўлдирилиши туфайли қолган судланганлар очлик эълон қилганини хабар берди.\n- У ерда укам бор. У ердан бир бола телефон қилиб, “Опа, ёрдамингиз керак. Бундан 20 кун олдин хоразмлик бир одамни уриб ўлдириб қўйган эди. Мана бугун яна бир болани ўлдириб қўйишди. Бу қанақаси – ҳаммамизни ўлдириб юборишади-ку! Биз очлик эълон қилдик, тегишли жойларга айтинг – бизнинг шикоятларимиз ташқарига чиқарилмаяпти, уряпти. Очлик эълон қилганмиз, ёрдам бўлмаяпти. Агар натижа бўлмаса, боллар венасини кесишга тайёр”, деяпти, - деди колония маҳбуслари номидан мурожаат қилган Лола.\nБунинг ортидан, Свердловск вилоят оммавий ахборот воситаларида 3 июль кунидан бери Невьянскдаги 46-сонли қаттиқ режимли колониянинг 400 яқин бандиси очлик эълон қилгани, ОМОН ва маъмурият жисмоний тазйиқи олдини олиш мақсадида ерга бир гуруҳ ҳуқуқ фаоллари келгани айтилди.\nСвердловск вилояти бўйича Тергов қўмитаси одам ўлдирилиши ва колония маҳбуслари норозилиги оқибатида 6 июль куни муассаса раҳбари Илья Чикин ишдан бўшатилганини тасдиқлади:\nКолония собиқ бошлиғи Илья Чикин (чапда) ҳибс этилди\n- ИК-46 бошлиғи махсус буйруқ асосида ушлаб қолинди. У билан терговчилар ишламоқда. Уни айбланувчи сифатида ҳибсга олиш масаласи кўриб чиқилмоқда – ҳозирча дастлабки тергов ишлари бормоқда. Шунингдек, Тергов қўмита ходимлари колониядаги жиноятларга алоқаси бўлган бошқа маъмурият вакилларини аниқламоқда, деди Свердловск вилояти бўйича Тергов қўмитаси расмий вакили Александр Шульга.\nТергов вакили тафтишчилар аллақачон Россия Федерацияси Жиноят Кодексининг 111-4 (қасддан оғир жароҳат етказиш ортидан эҳтиётсизлик оқибатида одам ўлдириш) ва 286-3 (зўравонлик ишлатган ҳолда мансаб ваколати доирасидан четга чиқиш)моддалари асосида жиноий иш қўзғатганини ҳам билдирди.\n“Синдириш бошланса, ҳамма томирини кесади!”\nОзодлик 46-сонли колонияда сақланаётган бир гуруҳ ўзбек маҳбуслари билан боғланиб қамоқхона ичкарисидаги вазиятни аниқлади. Ўзбекистонликлардан бири очликка 1989 йилда туғилган қирғизистонлик ўзбек йигити Акбаралиев Акбарали маъмурият ходимлари томонидан изоляторда уриб ўлдирилгани сабаб бўлганини тасдиқлаб берди.\nАҳрор судланганлар бевосита колония маъмурияти зўравонлигига қарши кўтарилганини айтиб, бундай дейди:\n- Колонияда 2013 йилда худди шундай переворот бўлган эди. Бизга ўшанда “Бўлди, начальникларни ишдан олдик, индамайди”, дейишган эди. Бир ҳафтадан кейин янги начальник келиб одамларни изоляторга ёпиб, уриб, тепиб қийнашни бошлади. Музикани баланд овозда қўйиб, одамларни тевалашади! Карантинда янги одамларни уришади, ҳожатхонага каллаларини тиқишади.Бу ишларни маъмурият бошлиғи ва ходимлар қиляпти! Мақсади – “сен қизил бўласан, сен дневальний бўласан”, дейди. Сен админиятрацияга албатта қизил бўлишинг керак. Ҳозир терговчилар келиб “тергов очилди, уни қамаймиз” деяптию, лекин телевизорда шунчаки ишдан четлатилди дейилди, деди Аҳрор.\n(2013 йилнинг май ойида 46-колонияда маҳбуслар ғалаён кўтарган)\nОзодлик ўз манбаларидан жорий йилнинг 4 июль куни эрталаб ИК-46 колониясидан Невьянск шаҳар марказий шифохонасига келтирилган 1989 йилда туғилган Акбаралиев Акбарали Муродович экани, суд тиббий экспертиза мутахассислари у юракка берилган зарбадан ўлгани тўғрисида хулоса чиқарилганини аниқлади.\nАҳрор ички тартиб ва маъмурият бедодлиги тўғрисида ташқарига хабар бера олмаётгани, колония раҳбари четлатилиши ортидан босимлар янада кучайиши мумкинлиги маҳбусларни хавотирга солаётганини айтди.\n- Жума, 3 число куни начальник обход қилади иккита ёрдамчиси билан. Бизни бола изоляторда ўтирган бўлади. Обходдан кейин улар кириб чиққандан кейин соат 11-12ларда уни ўлигини носилкада олиб чиқишади. Қирғизистонлик ўзбек бола, бировга ёмон гапирмаган, бирор касаллиги йўқ бола! Баққуват, спортивний бола эди: бўйи 180-190, оғирлиги 110 кило эди. Уни наручникка осиб уришган экан юраги олдидан. Бундан олдин яна бир андижонлик болани уриб белини, курагини синдиришган эди – мана инвалиб бўлиб ётибди. Бунга жавобан биз бунт эмас, норозилик акциясини уюштирдик: овқат ейишдан тийилдик. Қачонки пойтахтдан вакиллар келади, биз кўрсатмалар берамиз ва уларни қамашади – кейин овқат ейишни бошлаймиз, деб учинчи кун очликдамиз. Лекин режимни бузганимиз йўқ, қонун асосида бўляпти бу. 400 одам очлик эълон қилди дейишяпти, аслида 800-900 киши турли миллат вакиллари очликда ўтирибди. Синдириш бошланса ҳамма қўлини кесади, - деди ҳодиса тафсилотларини гапириб берган Аҳрорбек.\nМаҳбуснинг билдиришича, маҳбуслар нафақат назоратчилар зўравонлиги, балки улар томонидан олиб борилаётган товламачилик йўли билан пул ундиришга, колонияда авж олган коррупцияга қарши ҳам чиқмоқда.\nГУФСИН раҳбари вазиятни шахсий назорат остига олди\n46 – сонли колониясидаги 1200 га яқин маҳбуснинг 100-120 нафар ўзбекистонликлар экани маълум бўлди.\nНевьянскдаги қамоқхонада бўлиб қайтган ҳуқуқ ҳимоячилари вазиятни ўрганиб, маҳбуслар иддаолари ўз исботини топганини аниқлади.\nРоссия ГУФСИНининг Свердловск вилояти бўйича бошқармасида радиомиз сўровига маҳбуслар бераётган маълумот ҳақиқатга зид эканини билдиришди. Жазони ижро этиш бош бошқармаси матбуот хизмати раҳбари Александр Левченко:\n- ГУФСИН раҳбариятига судланганлар томонидан ҳеч қандай талаблар қўйилмаган. Аллақандай муаммоли вазиятлар Тергов қўмитаси вакиллари, прокуратура ва ҳуқуқ ҳимоячилари билан бўлган учрашувлар давомида берилган бўлиши эҳтимолдан ҳоли эмас, дея гапни қисқа қилди.\nИдора ходими сўзларига кўра, колония маҳбуслари ва уларнинг яқинлари билан Свердловск вилояти бўйича ГУФСИН бошқармаси бошлиғи генерал-лейтенант Сергей Худорожков учрашгани ва тафтишни шахсий назорат остига олишга ваъда қилган.\nАйни пайтда, ўлдирилган 26 ёшли Акбарали Акбаралиев жасади бугун дафн этилиш учун яқинлари томонидан ўз юртига олиб кетилгани айтилди.\nОзодлик Свердловск вилоятидаги 46-сонли ахлоқни тузатиш колониясидаги вазиятни кузатиб хабар бериб боради.


Она исми – ота исмига альтернативами ёки аёлларнинг навбатдаги истагими? • NeMolchi.uz\nBosh sahifa Jabrlanganlarga maslahat Она исми – ота исмига альтернативами ёки аёлларнинг навбатдаги истагими?\nОна исми – ота исмига альтернативами ёки аёлларнинг навбатдаги истагими?\nКўплаб Ғарб мамлакатларида шахснинг тўлиқ исми биринчи ва иккинчи исмдан иборат, масалан, Мери Жейн Жонсон, бир қатор Собиқ Иттифоқ мамлакатларида эса расмий ҳужжатларда иккинчи исм ўрнига отасининг исми ёзилади. Бироқ, сўнгги йилларда аёллар болага отасининг ўрнига «она исмини» бериш ҳақида ўйламоқда.\nҚандай ҳолатларда аёллар болага отасининг ўрнига матроним беришга қарор қилишади?\nМатронимлар анча олдин пайдо бўлган – улар феминистлар томонидан ихтиро қилинмаган. Европа тарихига назар солсак, у ерда матронимлар учраган. Ҳатто «она исмини» қўллаган бутун бир сулола бўлган – Эстридсенлар Дания қироллари.\nБу сулолага қирол Свен II асос солган – у одатдагидек ўзини Улфсен (Улфнинг ўғли) эмас, балки Эстридсен – яъни Эстриднинг ўғли деб аташни буюрди. Сабаби, унинг онаси Эстрид Дания, Англия ва Норвегияни бирлаштирган қудратли монарх Буюк Кнуднинг синглиси эди. Шундай қилиб, қирол Свен II, гўё Буюк Кнуд меросига даъво қилаётганини таъкидлади.\nБундай ҳолат қадимги рус маданиятида ҳам учраган. Масалан, бола ноқонуний бўлса: князь Ярослав Владимирович тахтини бермоқчи бўлган ўғли Олег канизак Настасьядан туғилгани учун Олег Настасьич бўлган. Зодагонлар Олегни – Настасьич деб кулимсираб чақиришар, кейинчалик у ўша лақаб остида тарихда қолди.\nОнанинг бунга ҳаққи кўпроқ\nБу қанчалик эриш туюлмасин, аёллар “она исмини” танлашга оддий далилларни келтириб ўтмоқда. 9 ой давомида болани юраги остида олиб юрадиган она, у болани туғади, у бола билан кўпроқ вақт ўтказади. Хўш, нега болага отанинг исми берилади?\nОна барча учун\n“Она исми” учун курашувчи бошқа тоифадаги аёллар – ёлғиз оналар. Отасиз катта бўлаётган болалар талайгина.\nБундай аёллар болани ёлғиз катта қилишади, ҳам она, ҳам ота ўрнини босади. Нега улар “ота исми” деганда боланинг ҳаётида ҳеч қандай иштирок этмайдиган шахснинг исмини кўрсатишлари керак? Бундан ташқари, ота боладан бош тортганда ва ҳатто алимент тўламаслигига ҳам мисоллар талайгина. Бундай ҳолатда ҳужжатларда отасининг исми ўрнига аёллар ўз исмларини кўришни исташи адолатдан.\nБолани ўзим учун туғдим\nБолани ўзлари учун туғадиган аёллар ҳам бор. Улар эркаклардан ҳеч нарса талаб қилмайди. Баъзида эркак фарзанди борлигини ҳам билмайди. Ёки аёл сунъий уруғлантириш хизматидан фойдаланади – яъни ҳатто чақалоқнинг биологик отаси кимлигини ҳам билмаслиги мумкин.\nБундай ҳолатларда аёл “Ота исми” деганда мавҳум инсонни кўрсатишни истамаслиги табиий.\nБолага матроним беришда қандай қийинчиликлар юз бериши мумкин?\nКўпчиликнинг фикрича, бола отасининг исми ўрнига онаси ёзилса, бу уни масхара қилиш учун сабаб бўлади, айниқса, у ўғил бўлса. Дарҳақиқат, кўплаб исмлар эркак ва аёл шаклларига эга: Анвар-Анвара, Камол-Камола, Азиз-Азиза, Равшан-Равшана. Масалан, Ўзбекистондаги Ширин исми аёлларга хос бўлса, Озарбайжонда бу эркаклар исми, Марлен Россияда эркаклар исми, Францияда эса – аёлларники. Шунинг учун, болани масҳара қилишларидан қўрқсангиз, исмнинг эркакларга хос вариантини изланг.\nБундан ташқари, ўзингиз ўйланг: тўлиқ оилаларда ота-онадан иккиси ҳам боланинг исмини танлайди, бола фамилияни, одатда, отасидан олади, отасининг исмини ҳам, табиийки, отасидан. Агар бирор жойда онанинг исми ёзилса ёмонми?\nМатронимлар қулоққа ғалати туюлса-да, ушбу тенденцияни қўллаб-қувватловчилар кам эмас. Яқинда одамлар бу ҳодисага ўрганиб қолишади. Бу мақола билан ҳаммага шунга ўтсин, дейилишидан йироқмиз. Шунчаки бу ҳодиса ҳаётимизга кириб бормоқда, билиб қўйган яхши деганларидай, ахборот тариқасида қабул қилинг.


Меҳмондорчилик 70 — Dilkashradio.com\nАссалому алейкум ҳурматли радиомуҳлислармиз! Радиотулқинларида сизлар билан яна мен Ғолиббекман. Эски аҳд даврида меҳмондорчиликка жуда катта аҳамият берилар эди. Буни биз Таврот китобларидан, Сулаймоннинг ҳикматларидан ҳамда янги аҳд китобларидан билиб олишимиз мумкин. Меҳмондорчилик анъаналари — яҳудий халқ маданиятининг муҳим қисми хисобланарди. Айниқса келгинди одамларга, мусофирларга нисбатан бўлган меҳмондўстликка жуда катта эътибор бериларди. Эски аҳдда бундай меҳмондорчиликнинг кўплаб мисоллари мавжуд. Деярли ҳеч қандай ҳуқуҳларга эга бўлмаган ва қонундан ташқарида бўлган мусофир меҳмон сингари оила ёки қабила ҳимоясида бўларди.\nОдатда меҳмонларни меҳмонлар учун ажратилган хоналарда хонадоннинг хизматчилари кутиб олишарди. Уйнинг хужайини эса ўша хонага кириб меҳмонни қаршиларди ва хизматчиларига меҳмоннинг оёғларини ювишни ҳамда бошига мой қўйишни буюрарди. Мусофирни энг яхши жойга ўтказиб энг зўр таомларни тортишарди. Меҳмон еб ўтирган пайтда мезбон олдида туриб ҳаммаси етарлими йўқми деб қараб турарди, токи меҳмоннинг барча хоҳишларини бажариш учун. Мана бундай меҳмондорчиликни ўрганса бўлади!\n22 Забурда эса Худонинг Ўзи мезбон сифатида Ўзини намоён қилади. “Ёвнинг кўз ўнгида менга дастурхон тузагансан, хушбўй мой ила мойлангансан бошимни, лим лим тўлдиргансан косамни.” Қудратли Худованд кўрсатган меҳмондорчиликни биз ҳам кўрсатишимиз керак деб ўйлайман. Чунки биз Унинг фарзандларимиз ва ҳар доим Унга ухшаган бўлишга интилишимиз керак.\nЭсингизда бўлса ҳаворий Павлус ҳар бир шаҳарда хизматчиларни, яъни нозиру оқсоқолларни тайинлашни буюрган эди. Биринчи Тимўтий мактубининг учинчи бобида шундай ёзилган: “Агар ким имонлилар жамоатининг нозири бўлишга интилса, хайрли иш орзу қилган бўлади. Бу тўғри. Фақат шарт шуки, нозир беайиб, бир хотинли, ўз меъёрини билувчи, вазмин, адабли, меҳмондўст, таълим беришга қобилиятли бўлсин” Меҳмондўст сўзига эътибор беринг. Яна Титусга мактубининг биринчи бобида шундай ёзилган: “Чунки имонлилар жамоатининг нозири Худо хонадонини бошқарувчи сифатида бенуқсон бўлиши керак. Ўзбошимча, ғазабли, шаробга мойил, тажанг, ғаразгўй бўлмасин. Аксинча, меҳмондўст, хайрихоҳ, вазмин, одил, пок кўнгилли ва нафсини тиядиган одам бўлсин”. Демак меҳмондўстлик фазилати жуда муҳим фазилатдир. Ушбу фазилатга нафақат ҳар бир хизматчи эга бўлиши керак, балки ҳар бир масиҳийдир. Меҳмондўст бўлиш қийин эмас деб ўйлайман. Дастурхонга борини қўйиб меҳмонни очиқ чеҳра ва ширин сўз билан кутиб олсангиз зўр меҳмондорчилик кўрсатган бўласиз деб ўйлайман. Бунинг учун чиройли уй керак эмас, балки чиройли, кенг ва севадиган юрак керак холос.\nШунинг учун келинглар, азиз биродарлар, меҳмондўстликни унутмайлик. Худонинг ажойиб ваъдасини яна бир бор сизларга эслатмоқчиман. “баъзи кишилар меҳмонларимни яхши кутай, деб билмасдан фаришталарни кутганлар”. Шу билан бугунги мавзуимизга якун ясаб сизлар билан хайрлашамиз. Раббимизнинг инояти сизларга ёр бўлсин! Ҳайр соғ саломат қолинглар.


Тошкентдаги қўшма корхона Apple'нинг эҳтимолий таъминловчилари рўйхатига кирди\n15:16 / 29.12.2016\nЎзбекистонда кабел ва сим ишлаб чиқарувчи ProCab қўшма корхонаси расмий равишда Apple корхонасининг хом ашё билан таъминлаш рўйхатига киритилди. ProCab корхонаси декабрь ойида Apple корхонасига талабнома берган. Бу ҳақда корхона Kun.uz’га хабар берди.\nХусусан, талабномага кўра, мис кабель ва симлар, кучли ток кабели, изоляцияланган ва изоляция қилинмаган симлар ишлаб чиқариш мумкинлиги кўрсатилган.\nМаълум бўлишича, 27 декабрь куни Apple корхонасидан рўйхатга қўшилганлик тўғрисида жавоб келган.\n«Apple сифатни юқори даражада ушлаш билан маълум ва ProCab бу ишда ёрдам беришга тайёр. Биз кабель ва симлар бўйича таъминловчи бўлишга талабнома юбордик. Шу билан бирга, Apple директори Тим Кукка хат йўналтирдик ва Тошкентдаги заводимизга таклиф қилдик. Apple билан ҳамкорлик қилишдан ва Ўзбекистонда ишлаб чиқарилган маҳсулотларни халқаро бозорларда танитишдан хурсандмиз», дея изоҳ беришди ProCab корхонасида.\nМаълумот учун, «PROCAB» қўшма корхонаси 2012-йилда ташкил топган бўлиб, ишлаб чиқариш заводи Тошкент шаҳрида жойлашган.


Qalampir.uz - Чақалоғини ҳожатхонага ташлаб юборган она суд олдида жавоб берди\nЧақалоғини ҳожатхонага ташлаб юборган она суд олдида жавоб берди\n11:09, 18.11.2016 Олам\n4 ой аввал содир бўлган ушбу кўнгилсиз воқеа бўйича суд ишлари энди ўз якунига етди.\nҚозоғистоннинг Олма-ота вилоятида истиқомат қилувчи 24 ёшли Олтиной Акжолтаева туғилганига бир неча сония бўлган гўдагини ҳожатхонага ташлаб юборгани учун суд олдида жавоб берди, деб ёзади “Nur.kz” нашри.\nМаълумотларга кўра, у оила аъзоларидан ҳомиладорлигини яширган. Дард бошланган маҳал эса ҳожатхонага бориб, фарзандини дунёга келтирган ва ўша заҳоти уни ҳожатхона ичига ташлаб юборган.\n“Мени кечиринглар. Мен бундай бўлади, деб ўйламагандим. Уни ҳожатхонага ташлаб юбормоқчи эмасдим. Қизимни ўзим тарбия қилишни истайман. Мен айбдорман, бунинг учун сизлардан узр сўрайман. Қизимни қайтариб олишни истайман”, деди суд залида Олтиной Акжолтаева.\nСуд айбланувчининг ўз айбига иқрор бўлгани ва афсусланаётганини ва албатта, қизалоқнинг тирик эканини ҳисобга олиб, уни 1,5 йилга озодликдан маҳрум қилди.\nМаълумот учун, 2016 йилнинг июль ойида Акши қишлоғида истиқомат қилувчи кекса аёл ҳожатхона ичидан боланинг йиғи овози келаётганини сезиб қолади ва гўдак қўшнилар ёрдамида қутқарилади. Норасида эса кекса аёлнинг абираси бўлиб чиқади.\nЧақалоқ зудлик билан шифохонага етказилгач, шифокорлар унинг мўжиза туфайли тирик қолганини айтишади.\nАйни вақтда, Карлигаш деб исм берилган қизалоқ меҳрибонлик уйида тарбияланмоқда. Яқин кунлар ичида унинг тақдири Васийлик кенгаши томонидан ҳал қилинади. Карлигашни бувиси уни меҳрибонлик уйидан олиб кетиш ва тарбиялаш истагида.\n18:27, 17.06.2018 1 263\n13:47, 16.06.2018 925\n18:25, 13.06.2018 14 706\nВидео: Қиз бола 50 нафар йўловчиси бўлган 22 тоннали трамвайни жойидан қўзғатди\n09:57, 12.06.2018 2 006\nҲакамлар хатоси ўзбекистонлик боксчиларга қимматга тушди, аммо...\n19:37, 10.06.2018 8 772


Тафсири муяссар, Нисо сураси, 29-35 оятлар\nBy Исмоил Муҳаммад Яъқуб on 06/29/2021 ТАФСИР ТАФСИРИ МУЯССАР\nЭй Аллоҳга ва Расулига иймон келтириб, Унинг шариатига амал қилганлар, бир-бирингизнинг молингизни ноҳақ ейишингиз ҳалол эмас. Фақат шариатга мувофиқ, ҳалол йўл билан, ўзаро розилик асосида бўлса, шундагина ҳалол бўлади. Бир-бирингизни ўлдирманг ва Аллоҳ ҳаром қилган ишларни қилиб, ўзингизни ҳалокатга ташламанг. Аллоҳ таоло ўзи буюрган ва қайтарган ҳар бир ишда сизларга раҳм қилувчи зотдир.\nКимда-ким шариат чегараларини бузган ва зулм қилган ҳолда ўғрилик, талончилик, алдов билан ўзганинг молини ноҳақ ейишдан иборат Аллоҳ қайтарган ишни қилса, яқинда Аллоҳ уни дўзахга киритади ва у дўзах оловида куяди. Бу иш Аллоҳга жуда осондир.\nЭй мўминлар, Аллоҳга ширк келтириш, ота-онага оқ бўлиш, ноҳақ одам ўлдириш ва бошқа катта гуноҳлардан четлансангиз, Биз бошқа кичик гуноҳларингизни кечирамиз ва сизларни саховат диёри – жаннатга киритамиз.\nАллоҳ таоло қобилият, ризқ ва бошқа нарсаларда бирингизни бошқангиздан устун қилган. Сизлар бировга берилган фазлни орзу қилманг. Аллоҳ таоло эркакларга қилган ишларига яраша жазо ё мукофот беради, аёлларга ҳам қилган ишларига яраша жазо ё мукофот беради. Ўзгалар қўлидаги нарсаларни орзу қилиш ўрнига саховатли ва карами кенг Аллоҳдан сизларга ҳам ўз фазлидан беришини сўранглар. Шубҳасиз, Аллоҳ таоло ҳар бир нарсани яхши билувчи Зот. У бандаларига яхшиликларни тақсим қилар экан, улар учун нима яхши ва муносиб эканини яхши билади.\nСизлардан ҳар бирингиз учун ота-она ва қариндошлар қолдирган мол-мулкдан мерос оладиган ворислар қилдик. Ёрдамлашиш ёки меросдан бирор нарса бериш ҳақида қатъий қасамлар ичиб ўзаро келишиб олганингиз кишилар бўлса, уларга ўша белгиланган нарсани беринглар. Бу тарзда ўзаро келишув билан мерос бериш Исломнинг аввалида бўлган эди. Сўнг мерос оятлари нозил бўлиб, бу ҳукм бекор бўлди. Аллоҳ таоло қилаётган ҳар бир ишингиздан бохабар зот, У сизларга амалларингизга яраша жазо ё мукофот беради.\nЭркаклар Аллоҳ таоло уларга ато этган устунлик ва раҳбарлик хусусиятлари, шунингдек аёлларга маҳр ва нафақалар беришгани туфайли аёлларни бошқариш ва уларга ғамхўрлик қилишга масъулдирлар. Аллоҳнинг шариатига тўғри амал қиладиган солиҳа аёллар Аллоҳга ҳам, эрларига ҳам итоат қиладилар. Эрлари йўқлигида ҳам зиммаларидаги омонатларни Аллоҳнинг ҳифзи ва тавфиқи билан асраб-авайлайдилар. Хотинларингиз итоатсизлик қилишидан қўрқсангиз, уларга яхши гап билан насиҳат қилинглар. Агар яхши сўз фойда бермаса, у ҳолда тўшакда улардан юз ўгиринглар ва уларга яқинлик қилманглар. Агар тўшакда юз ўгириш ҳам кор қилмаса, у ҳолда зарар бермайдиган қилиб уринглар. Итоат қилсалар, уларга зулм қилишдан сақланинглар! Зеро, олий ва буюк Аллоҳ уларнинг ҳимоячисидир. У аёлларга зулму тажовуз қилган кимсалардан интиқом олади.\nوَإِنْ خِفْتُمْ شِقَاقَ بَيْنِهِمَا فَابْعَثُوا حَكَماً مِنْ أَهْلِهِ وَحَكَماً مِنْ أَهْلِهَا إِنْ يُرِيدَا إِصْلاحاً يُوَفِّقِ اللَّهُ بَيْنَهُمَا إِنَّ اللَّهَ كَانَ عَلِيماً خَبِيراً (35)\nЭй эр-хотиннинг валийлари (бошлиқлар), агар эр-хотин ўртасида ажрашиб кетишга олиб борадиган келишмовчилик борлигини билсангиз, эр томонидан битта, аёл томонидан битта адолатли ҳакамни улар ҳузурига юборинглар. Улар ҳолатни ўрганиб, ҳар иккиси учун манфаатли бўлган ҳукмни чиқарсинлар. Иккала ҳакамнинг ўртани ислоҳ қилишга бўлган ғайрати ва чиройли услубни қўллаши ортидан Аллоҳ таоло эр-хотин ўртасини ўнглаб қўяди. Шубҳасиз, Аллоҳ таоло билувчи зотдир, бандаларининг ишларидан ҳеч бири Унга махфий қолмайди. У бандаларининг дилларидаги яширин сирлардан воқифдир.\nAvvalgi maqolaМуҳим савол-жавоблар: 3-савол\nKeyingi maqola Муҳим савол-жавоблар: 4-савол


Forbes: Ер юзидаги энг кучли таъсирга эга инсонлар - XABARDOR.UZ\nForbes журнали 2015 йилда жаҳондаги энг кучли таъсирга эга 10 нафар инсон рўйхатини эълон қилди. Рўйхат 4 ноябрь куни омма эътиборига ҳавола этилди.\nРўйхатнинг биринчи ўрнида Россия президенти Владимир Путин, иккинчи ўрнидан Германия канцлери Ангела Меркель, учинчи ўрнидан эса АҚШ президенти Барак Обама жой эгаллаган. Тўртинчи ўринни Рим папаси Франциск банд этиб турибди. Бешинчи ўрин ХХР етакчиси Си Цзиньпинга тегишли.\nКучли ўнталикдан Microsoft компанияси асосчиси Билл Гейтс, АҚШ федерал захиралар тизими раҳбари Жанет Йеллен, Буюк Британия бош вазири Дэвид Кэмерон, Ҳиндистон бош вазири Нарендра Моди ва Google асосчиларидан бири Ларри Пейжлар ўрин олган.\n10-ўрин. Ларри Пейж, Google асосчиларидан бири.\n9-ўрин. Нарендра Моди, Ҳиндистон бош вазири\n8-ўрин. Дэвид Кэмерон, Буюк Британия бош вазири\n7-ўрин. Жанет Йеллен, АҚШ федерал захиралар тизими раҳбари\n6-ўрин. Билл Гейтс, Microsoft компанияси асосчиси\n5-ўрин. Си Цзиньпин, ХХР етакчиси\n4-ўрин. Франциск, Рим папаси\n3-ўрин. Барак Обама, АҚШ президенти\n2-ўрин. Ангела Меркель, Германия канцлери\n1-ўрин. Владимир Путин, Россия президенти


Петербургда ўзбекистонлик муҳожир аёл маст-аластларнинг касрига қолиб сал қурса ўлаёзди… - 10 Июля 2019 - www.SheJoT.CoM\nГлавная » 2019 » Июль » 10 » Петербургда ўзбекистонлик муҳожир аёл маст-аластларнинг касрига қолиб сал қурса ўлаёзди…\nПетербургда ўзбекистонлик муҳожир аёл маст-аластларнинг касрига қолиб сал қурса ўлаёзди…\nБу воқеа 2019 йил 7 июл куни Россиянинг Петербург шаҳрида содир бўлди. Ўзбекистонлик аёл нон заводида ишларди. Завод ичкарисида икки нафар эркак маст ҳолатда бир-бири билан муштлаша бошлаганига бардош қилиб тура олмади. Уларни айириб қўйишга шайланди. Афсуски, бу ҳаракати ўзига фалокат келтирди. Эркакларнинг бири травматик тўппончадан аёлнинг юзига қарата ўқ узди. Оқибатда ҳамюртимиз жиддий жароҳат олиб касалхонага ётқизилди.\nАйбдор қўлга олинган-олинмагани, аёлнинг шахси ҳақида маълумот тарқатилмаган.


ЖССТ портфелида коронавирусга қарши 9 та вакцина мавжуд. Эмлаш дастурига 172 мамлакат қўшилди - Халқ сўзи\n18:03 24 Август 2020 Дунё\nБу ҳақда Жаҳон соғлиқни сақлаш ташкилоти (ЖССТ) бош директори Тедрос Аданом Гебрейесус айтиб ўтди. Унинг сўзларига кўра, ташкилот барча вакцина ишлаб чиқарувчилар билан ҳамкорлик қилади ва айни пайтда портфелда тўққизта препарат мавжуд.\nУшбу механизм барча аъзо мамлакатларнинг лицензияланган ва тасдиқланган вакциналардан тенг фойдаланишни таъминлашга қаратилган.\nГебрейесуснинг эслатишича, ҳамкорликка кириш сўрови билан хатлар ўтган ҳафтада барча мамлакатларга юборилган.\nАввалроқ, Жаҳон соғлиқни сақлаш ташкилоти (ЖССТ) бош директори Тедрос Гебрейесус коронавирус вакцинаси мамлакатлар ўртасида тенг тақсимланиши кераклигини айтиб, бу масалада миллатчиликка йўл қўймасликка чақирди.


Ўзбекистонда янги ДСҚ раҳбари ва бош вазир ўринбосари тайинланиши кутилмоқда\nШерзод Кудбиев Давлат солиқ қўмитасининг раиси ва Беҳзод Мусаев эса бош вазирнинг ўринбосари этиб тайинланиши кутилмоқда. Уларнинг номзоди депутатлар томонидан маъқулланди.\nТОШКЕНТ, 13 май — Sputnik. Шерзод Кудбиев Давлат солиқ қўмитаси раиси, Беҳзод Мусаев эса бош вазир ўринбосари лавозимига тайинлашини кутилмоқда.\n“Миллий тикланиш” демократик партияси етакчиси Алишер Қодиров ўзининг телеграм каналида маълум қилишича, депутатлар бош вазирнинг ижтимоий ривожлантириш масалалари бўйича ўринбосари лавозимига шу пайтгача Давлат солиқ қўмитасининг раиси лавозимида фаолият олиб борган Беҳзод Мусаев номзодини маъқулланган.\nШунингдек, Давлат солиқ қўмитасининг раиси лавозимига шу пайтгача Ўзбекистон президентининг маслаҳатчиси сифатида фаолият олиб борган Шерзод Кудбиев номзоди маъқулланган.\nЎзбекистонда мамлакатнинг ЖСТга аъзо бўлиши учун махсус комиссия тузилди\nНизом билан Идоралараро комиссиянинг вазифалари ва функциялари, таркиби, фаолиятини ташкил этиш ва ишлаш тартиби белгиланган.\nТОШКЕНТ, 1 июн — Sputnik. Вазирлар маҳкамаси “Жаҳон савдо ташкилоти билан ишлаш бўйича идоралараро комиссия тўғрисидаги низомни тасдиқлаш ҳақида”ги қарорни қабул қилди, дея ёзади Norma.uz.\nЖаҳон савдо ташкилоти билан ишлаш бўйича Идоралараро комиссия Ўзбекистоннинг ЖСТга аъзо бўлиши бўйича ишларни мувофиқлаштирувчи ва йўналишларни белгилайдиган коллегиал орган ҳисобланади. Низом билан Идоралараро комиссиянинг вазифалари ва функциялари, таркиби, фаолиятини ташкил этиш ва ишлаш тартиби белгиланган.\nИдоралараро комиссия ўз фаолиятини йиғилишлар шаклида амалга оширади, улар бир йилда камида икки марта ўтказилади.\nИдоралараро комиссия йиғилишларига материалларни тайёрлаш унинг котибияти – Инвестициялар ва ташқи савдо вазирлигининг ЖСТ билан ҳамкорликни мувофиқлаштириш бошқармаси томонидан амалга оширилади. Кўриладиган масалалар бўйича қарорлар комиссия аъзолари томонидан очиқ овоз бериш орқали кўпчилик овоз билан қабул қилинади.\nИдоралараро комиссия Вазирлар маҳкамасига ўтказилган йиғилиш якунлари бўйича ҳисобот киритади.\nТаъкидланишича, ҳодиса натижасида икки томондан ҳам жабрланганлар бор. Уларга зарур тиббий ёрдам кўрсатилган.\nТОШКЕНТ, 1 июн — Sputnik. Ўзбекистон Ташқи ишлар вазирлиги 31 май куни Ўзбекистон-Қирғизистон давлат чегарасидаги юз берди ҳодиса юзасидан расмий баёнот берди.\n“Воқеа сабабларини икки томон расмий шахслари ўрганиши шуни кўрсатдики, Чашма булоғининг ариқларини биргаликда тозалаш пайтида юзага келган баҳслашув натижасида икки мамлакатнинг айрим фуқаролари ўртасида можаро келиб чиққан. Ҳодиса натижасида икки томондан ҳам жабрланганлар бор. Уларга зарур тиббий ёрдам кўрсатилди. Икки мамлакатнинг чегарадош вилоятлари раҳбарларининг музокаралари натижасида вазият тўлиқ назоратга олинди. Томонлар бундан кейин олдиндан келишувсиз тозалаш ишларини олиб бормасликка келишиб олдилар”, - дейилган хабарда.\nТаъкидланишича, Чашма булоғи Ўзбекистон ва Қирғизистон аҳолисини ичимлик ва суғориш суви билан таъминлайди.\n“Ўзаро манфаатларни инобатга олган ҳолда Чашма булоғидан биргаликда фойдаланиш тўғрисида келишув мавжуд”, - дея таъкидланган хабарда.\n1 июнь куни Ўзбекистон бош вазири Aбдулла Ариповнинг Қирғизистон ҳукумати раҳбари Кубатбек Боронов билан учрашуви бўлиб ўтди.\nФото / Пресс-служба правительства КР\nЧегарадаги можаро: Арипов ва Боронов нималар тўғрисида келишиб олди\nУчрашувда икки томонлама ҳамкорликка оид кенг кўламли масалалар муҳокама қилинди. Трансчегаравий ҳамкорликни ривожлантириш ва чегарада юзага келадиган муаммоларни дўстлик, яхши қўшничилик ва стратегик шериклик руҳида, шунингдек, Ўзбекистон ва Қирғизистон ўртасида 2017 йил 6 октабрда имзоланган Чегара ҳудудида ишонч чоралари бўйича битим қоидаларига мувофиқ ҳал қилиш тўғрисида келишувга эришилди.\nҲукумат раҳбарлари яқин вақт ичида Иқтисодий ҳамкорлик бўйича ҳукуматлараро комиссия йиғилиши ва Ўзбекистон Республикасининг чегарадош вилоятлари ҳокимлари ва Қирғизистон ҳукуматининг чегараолди ҳудудларидаги ваколатли вакиллари Кенгашини ўтказишга келишиб олди.\nИкки мамлакат делегациялари раҳбарлари биргаликда маҳаллий аҳоли билан ҳам учрашув ўтказди.


Расулуллоҳ соллаллоҳу алайҳи васалламнинг Али розияллоҳу анҳуни тўшакларида қолдиришлари\nЖаброил алайҳиссалом Расулуллоҳ соллаллоҳу алайҳи васалламнинг олдиларига келиб: «Бу кеча ҳар доим ётиб ухлайдиган тўшагингизда ётманг», – деди. (Абдуллоҳ ривоятда давом) этди: «Кеча зулмати бостиргач, ёлланган йигитлар Расулуллоҳ соллаллоҳу алайҳи васалламнинг эшиклари олдида йиғилиб, қачон ухлашлари ва ҳужум қилишлари мумкинлигини кузата бошлашди. Расулуллоҳ соллаллоҳу алайҳи васаллам уларнинг турганини кўргач, Али ибн Абу Толибга: «Менинг жойимда ёт. мана бу хазрамий яшил хирқамга ўраниб ухла. Сенга улардан ҳеч қандай ёмонлик келмайди», дедилар. Расулуллоҳ соллаллоҳу алайҳи васаллам ухлаганларида ана шу хирқаларига ўраниб ухлар эдилар».\nИбн Исҳоқ: Язид ибн Зиёд, Муҳаммад ибн Каъб ал-Қуразийдан менга ривоят қилди: «Муҳаммад соллаллоҳу алайҳи васаллам ҳақида кенгашиш учун йиғилганда у ерда Абу Жаҳл ибн Ҳишом ҳам бор эди. Улар Расулуллоҳ соллаллоҳу алайҳи васаллам эшиги олдида экан: «Дарҳақиқат, Муҳаммад, сиз унга тобеъ бўлсангиз, араблар ва ажамларнинг подшоҳи бўласиз. Сўнгра ўлгандан кейин қайта тириласиз. Сизга ал Ардан жаннатларидек жаннатлар берилади. Агар айтганларимни қилмасангиз, унинг амри билан бўғизланасиз. Ўлгандан сўнг қайта тирилтириласиз, кейин сизга дўзах ҳозир қилиниб унда ёқиласиз, демоқда», – деди.\n(Ровий): «Уни ўлдиришга келган йигитлар шу ҳолда экан, Расулуллоҳ соллаллоҳу алайҳи васаллам ташқарига чиқдилар ва қўлларига бир ҳовуч тупроқ олиб: «Мен шундай дейман, сен уларни кўриб турибсан, Аллоҳим, дедилар». Аллоҳ келган йигитларни кўришдан тўсиб қўйгани туфайли у Зотни кўра олмадилар. Ясин сурасидан шу оятларни ўқиб қўлларидаги тупроқни бошлари узра соча бошладилар: «Я, Син. (Эй Муҳаммад! Ушбу) ҳикматли Қуръон билан қасамёд этаманки, ҳақиқатан, Сиз пайғамбарлардандирсиз! (Сиз) тўғри йўлдадирсиз. (Бу Қуръон) қудратли ва раҳмли (Аллоҳ)нинг нозил қилган (Китоб)идир, токи ота-боболари огоҳлантирилмай, ғофил бўлиб қолган қавмни огоҳлантиргайсиз. Уларнинг кўпларига (куфрда бўлурлар деган) лафз муқаррар бўлгандир. Бас, улар иймон келтирмаслар. Дарҳақиқат, Биз уларнинг бўйинларига кишанларни солиб қўйдик. Улар (кишанлар) то иякларигачадир. Бас, улар кеккаювчидирлар. Яна уларнинг олдиларидан бир тўсиқ (парда), ортларидан бир тўсиқ (парда) қилиб, уларни ўраб қўйдик. Бас, улар кўра олмаслар»254. Расулуллоҳ соллаллоҳу алайҳи васаллам мазкур оятларни ўқиб бўлгунларича ҳар бир кишининг бошига тупроқ сепиб кейин ўзлари хоҳлаган томонга кетдилар. Улар орасида бўлмаган бир киши келиб: «Сизлар бу ерда кимни кутиб турибсиз?» – деб сўради. Улар: «муҳаммадни кутиб турибмиз», – дейишди. У эса: «Аллоҳ сизни балога гирифтор қилсин, Аллоҳга қасамки, Муҳаммад сизнинг олдингиздан чиқиб кетди. Сўнгра орангиздан бошига тупроқ сочмаган бирон киши қолдирмасдан йўлида давом этди. Бу ҳолингизни кўрмаяпсизми?» – деди. Шунда ҳар бир киши қўлини бошига тегизганда тупроқ тўкилди. Сўнгра улар уй ичига қарадилар ва у ерда Алини Расулуллоҳ соллаллоҳу алайҳи нинг хирқаларига бурканган ҳолда тўшакда ётганини кўрдилар ва: «Аллоҳга қасамки, анави ётган, шубҳасиз, Муҳаммаддир. Устида хирқаси ҳам бор», – дейишди. Тонг отгунгача шундай деб жойларида тураверишди255.\nТонгда Али тўшакдан тургач: «Аллоҳга қасамки, бизга кеча хабар берган кишининг сўзи тўғри экан», – дейишди.


Андижонлик 12 диндор террорчиликда айбланмоқда\nТошкент расмийсига кўра¸ ўзбекистонликлар Доғистондаги исломий марказларда таълим олишган.\nРасмий Тошкент Доғистонда махсус ҳозирликдан ўтган 12 нафар "Жиҳодчи"нинг фош этилганини даъво қилмоқда.\nХалқаро террорчилик гуруҳларига алоқадорликда гумонланиб Андижон вилоятининг Шаҳрихон туманида яшовчи Мирзажон Қодиров қўлга олинди¸ деб хабар берди Ўзбекистон ҳуқуқ-тартибот идорасининг ўзини танитмаган ходимига таяниб РЕГНУМ ахборот агентлиги.\nАйтилишича¸ тергов давомида Қодиров ўзи ва яна 11 нафар ўзбекистонликнинг Доғистонда махсус диний-экстремистик тайёргарликдан ўтиб қайтганини билдирган.\n“Тергов давомида Қодиров мазкур гуруҳ таркибига Андижон вилояти Шаҳрихон туманида яшовчи 25 ёшдан 35 ёшгача бўлган ëшлар кирганини айтган. Улар Доғистондаги Махачқала шаҳри яқинидаги тоғли ҳудудда жойлашган “Абдулла Суғорий” мадрасасида махсус тайёргарликдан ўтган”, дейилади хабарда.\nХавфсизлик хизмати ходими иддаосига кўра, андижонликлар махсус каналлар орқали Доғистонга олиб келинган ва у ерда “Қуръон, араб тили, ҳадислар таълимотини ўрганиш баробарида жисмоний тайёргарликдан ўтган, шарқона яккакураш усулларини эгаллаган, портловчи моддалар билан ишлаш, тоғли ҳудудларда йўл топиш ва яшириниш усулларини обдон ўрганган”.\nЎзбек кучишлатар тизими ходимлари РЕГНУМ мухбирига Мирзажон Қодировдан ташқари Шимолий Кавказдаги “диний малака ошириш марказларида Аҳрор Ғофуров, Бунёдбек Адҳамов, Аброр Ғофуров, Абдурашид Шамшиев, Лутфулла Нурматов, Шерали Матқулов, Шокиржон Раҳмонов, Абдулвоҳид Абдусатторов, Бахтиёржон Маннобхонов ва Иқболжон Холиқовлар тайёргарликдан ўтган”лигини билдирган.\nХавфсизлик идорасининг ўзини таништирмаган ходими 12 кишидан иборатлиги даъво қилинаëтган гуруҳдан негадир 11 кишининг исми-шарифини ошкор қилган¸ холос.\nМазкур хабар юзасидан Ўзбекистон ҳуқуқ-тартибот идораларига қилган мурожаатларимиз ҳар галгидек жавобсиз қолди.\nОзодлик бу гуруҳ аъзолари “таълим ва тайёргарлик” олгани айтилаëтган “Абдулла Суғорий” мадрасаси ҳақида қўшимча маълумот олиш мақсадида Доғистон Мусулмонлари диний бошқармасига мурожаат қилди.\n- Абдулла Суғорий?! Абдураҳмон Суғурий бўлиши мумкин, лекин Абдулла Суғорий деган одам йўқ, бунақа мадраса ҳам йўқ бизда. У ерда хатолик борга ўхшайди. Тўғрисини айтсам¸ бу провокация, чунки бу ерда ноқонуний яшаб келаётган одамлар таҳсил олиши мумкин эмас.\nРасмий идораларда эса бундай ҳолнинг ўзи бўлиши мумкин эмас. Бу ғирт ахмоқлик ва куракда турмайдиган гапку! “Доғистонда хорижликлар террорчиликка тайёрланаяпти”, дегани расман ёлғон эканини тасдиқлайман. Бу айбловларни биз ўрганиб чиқаяпмиз ва зарур деб топсак¸ албатта¸ расмий норозилик баёноти билан тегишли жойларга мурожаат қиламиз, деди Доғистон Мусулмонлари диний бошқармаси матбуот котиби Магомед-Расул Умаров Озодлик билан бўлган мулоқотда.\nШимолий Кавказ ҳудудлари азалдан Россиядаги исломий таълимот марказларидан саналади.\n"Кахабросолик Маҳмуд" жамғармаси президенти Магомед Гасанов Озодликка Махачқала масжидларига келаётган марказий осиёликларнинг аксари оддий меҳнат муҳожирларидир, дейди.\nЖамғарма раиси Доғистонда диний ва маданий-маърифий таълимот масалалари билан кўп йиллардан бери шуғулланиб келишини айтади. “Доғистонда мадраса ва масжидлар кўп қурилмоқда, лекин бу ерда террорчилар тайëрланаëтганини эшитмаган эканман”,- дея давом этади Магомед Гасанов.\n- Абдураҳмон Хўжа Суғурий деган тоғли қишлоғимиз бор. У Махачқаладан жуда узоқда жойлашган. Ўша ерда бирор кичик мадраса бўлиши мумкин. Суғурий 18 аср охирлари¸ 19 аср бошларида Доғистонда яшаган олимдир. Ўзбекистонлик қўпорувчиларни Доғистонда тайёргарлик ўтиш масаласига келсак... Бу ердаги масжид-мадрасаларда ўзбеклар жуда кўп, деб айтолмайман. Одатда экстремистлар Марказий Осиёда тайёргарлик кўриб Доғистонга келар эди. Бу иддао мени жуда ажаблантирди, дейди жамғарма президенти.\nМагомед Гасанов маҳаллий мадрасаларда ўзбекистонликларга кўзи тушмаган бўлса-да, масжидлар олдида ўтирган тиланчиларнинг ҳаммаси ўзбек-тожик эканини алоҳида таъқидлаб ўтди.\nЯна бир доғистонлик суҳбатдошимиз “Доғистон ёшлари” газетасининг бош муҳаррири Зокир Магомедов. Муҳокама қилинаëтган хабарга муносабат билдира туриб Зокир¸ Махачқала атрофида террорчилар лагерини тузиш мумкин эмас¸ дея ишонч билан гапирди.\n- Махачқала ёнида бундай лагер ташкил этишларига ишонмайман. Лекин уларнинг бирор масжид қошида жойлашган Қуръон ва араб тилини ўрганиш марказларидан бирида таҳсил олган бўлиши мумкинлигини инкор этмайман. Ўзим гувоҳман, айрим марказларда жисмоний тайёргарлик, хусусан каратедан машқлар ўтказилади. Лекин бу қонун билан таъқиқланмаган-ку! Бундай марказ ва мадрасалар Махачқалада жуда кўп. Ўзбек йигитлари Махачқала атрофида махсус тайёргарликдан ўтиши ёки портлатишни ўрганишига ишониш қийин. Чунки Махачқалада бугунги кунда тўпланган махсус аксил-террор кучлари ўша заҳотиёқ уларни аниқлаган бўларди. Шу сабабли ўзбек ҳуқуқ-тартибот идораларининг лофни бироз ошириб юборгани кўриниб турибди. Улар ҳам бизнинг ҳарбийларга ўхшаб террорчиларни фош этгани ҳақида раҳбарияти олдида тезроқ ҳисобот беришга шошилаëтган кўринади, дейди журналист Зокир Магомедов.\nДоғистонлик журналист ҳар бир инсоннинг айбсизлик презумпциясига ҳақли эканини эслата туриб¸ ҳали суд ҳукми чиқмай туриб инсонларни террорчиликда айблаш ноқонуний эканини таъкидлайди.


САНДИҚСОЗ АЁЛ - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 15 Март 2018\tКӯришлар: 863\n«Отам фақат Спитаменда эмас, ундан ташқарида ҳам танилган уста эдилар. Укаларимга ҳунарларини миридан-сиригача ўргатардилар. Шунда укаларим, опа, келинг, сиз ҳам ўрганинг, дейишганида, мен чангга ботиб юраманми, деб ўзимни четга олардим…»\nСпитаменда уста Мазбутжон деб танилган инсон эшик, дераза ясашдан тортиб, қурилаётган иморатнинг барча ёғоч ишларини бажарарди. Айни бир пайтда у сандиқсоз уста сифатида ҳам ном чиқарганди. Уста ўғиллари каби қизи – Муҳаббатнинг ҳам ҳеч бўлмаганда, сандиқ ясашни ўрганиб олишини истарди.\n- Отам: «Қизим, кел, шу касбни ўргангин»,- дердилар. Лекин мен онамнинг ҳунарларига кўпроқ қизиқардим, - дейди Муҳаббат Йўлдошева.\nУ тенгдош дугоналари каби кўйлак тикишни ўрганишни, моҳир чевар бўлишни орзу қиларди. Унинг қалбидаги бу иштиёқ онаси – Фазилат Шодибекова туфайли пайдо бўлганди. Фазилат А. Жомий номли таълим муассасасида дарс берарди, лекин уйда кийим-кечак тикиш билан ҳам шуғулланарди.\n- Раҳматли онамлардан ҳам, меҳнат фанидан дарс берган муаллимам Дилбар Холиқовадан ҳам миннатдорман. Чеварлик меҳнати ортидан нон едим... - устозларини ҳурмат билан эслаган Муҳаббатнинг кўзларида миннатдорлик ҳислари маъюслик билан аралашиб кетади.\nМуҳаббат деярли чорак аср чеварлик қилди. Лекин Тожикистоннинг мустақиллиги илк даврида, юртда ёмон ниятли кимсаларнинг қутқуси билан фуқаролар уруши бошланиб, иқтисодий қийинчиликлар юзага келганда, чеварликдан топган нон билан беш болани едириб-ичириш, кийинтириш қийин бўлиб қолди. Кўйлак тиктирган одамларнинг кўпчилиги буюртмаларини насияга олиб кетишар, лекин йўқчилик туфайли, пулини ҳадеганда келтириб беришмасди. Ё умуман, «Қарздормиз», деб ночор тураверишарди. Устига-устак, Муҳаббатнинг умр йўлдоши – Мирбарот Солиев қон босими хасталигига учраб, меҳнатга лаёқатсиз бўлиб қолди. Шунда отаси – уста Мазбутжон яна устачиликни, сандиқсозликни ўрганишга даъват этди. Муҳаббат отасининг ёнида туриб, сандиқ ясашни қунт билан ўргана бошлади.\nҲозиргача Муҳаббат отасидан миннатдор. Унинг гаплари ҳамон қулоқларида жаранглайди: «Қизим сандиқсоз яхши ният билан ишлайди. Биз ясаган сандиқларни кўпроқ ўғил уйлантираётган, қиз чиқараётган оилалар сотиб олишади. Сандиқ сотиб олган йигитнинг ота-онаси ҳам, қизнинг ота-онаси ҳам бу сандиқлар доим тўла туришини исташади!»\nҲозир Муҳаббат ўйлаб қараса, сандиқ ясай бошлаганига йигирма беш йилдан ортиқ вақт ўтибди. Бу йиллар давомида неча юзталаб сандиқлар, сандиқчалар ясади. Унинг сандиқларининг таърифи қишлоқ ошиб, ноҳия ошиб, қўшни Қирғизистон ва Ўзбекистонга ҳам бориб етди.\n- Олдинлари биз бозорга чиқмасдик. Харидорлар сандиқларни уйимиздан олиб кетишарди. Айниқса, қирғизистонлик харидорлар улгуржи сотиб олишарди. Ўзбекистонда ҳам сандиғимиз савдоси чаққон эди, - дейди Муҳаббат.\nЛекин орада миллий сандиқлар савдоси бироз сусайиб қолади. Бунга Муҳаббатнинг ибораси билан айтганда, мебел-сандиқлар ясаш бошлангани ва у аҳоли орасида урф бўла бошлагани ҳам таъсир этади.\n- Лекин барибир биронтаси ўзимизнинг миллий сандиқларга етмайди. Одамлар вақт ўтиши билан миллий сандиқларимизнинг мустаҳкамлиги, зарур бўлганда, таъмирласа бўлишини, гуллари кўзга завқ беришини, узоқ йиллар хизмат қилишини англаб етишди. Зичланган қириндидан ясалгани учун, агар бузилса, мебел-сандиқларни таъмирлаб бўлмасди.\nМуҳаббат ўзи ясаган сандиқларга ҳавас билан тикилади. Менинг хаёлимда эса, бир фикр айланаверади: агар уста ўз ишидан завқланмаса, ундан ижодкорлик кутма, бу тоифадагилар бир жойда депсиниб тураверишади.\n- Мен сандиқлар безагининг янада жозибалироқ бўлиши учун интиламан. Безакларнинг кўрган кўзни қувнатадиган бўлишида чеварликдаги тажрибам ҳам асқотяпти. Ўшанда кўйлакларга зар урардим, янги-янги гулларни топардим. Лекин бошқа усталар тажрибасидан ҳам ўрганаман. Агар ўзимга ёққан гулларни, безакларни кўрсам, астагина кўзим билан «ўғирлаб» оламан, - жилмаяди Муҳаббат.\nАйримлар Муҳаббатнинг нега, айнан, сандиқсозлик касбини танлаганига ҳайрон бўлишиб, бу аёл киши учун қийин эмасми, дея сўрашади. - Йўқ, нега қийин бўлар экан? Одам ўзи қилаётган ишдан завқланса, устига иқтисодий фойда кўрса, унинг қийинчилиги асло билинмайди. Мен шу касбим орқали тўртта қизимни турмушга узатдим. Айтгандай, қизларимдан бири – Мукаррам ҳам устачиликни ўрганди. Ҳозир ўттиз етти ёшдаги бу қизим аслида опалари каби моҳир чевар. Лекин сандиқсозликка иштиёқини кўриб, бу касбимни ҳам ўргатдим, - дейди Муҳаббат.\nСандиқсоз аёл касбини невараларидан бири – Шоҳруҳга ҳам ўргатган. Шоҳрух замонавий мебеллар ясашни ҳам ўрганиб олган.\n- Шоҳруҳ ҳозир Россияда. У ерда ҳам устачилик қилади. Мебел ясаш учун станоклар сотиб олиш ниятида. Станоклар бироз қиммат экан. Шунга бир йилгина пул ишлаб келай, деди, биз йўқ, демадик. Ҳадемай, келиб қолади, - дейди Муҳаббат.\nҲозирда Муҳаббат билан бирга шогирдларидан бири – Жавлон ишлаяпти. Шогирднинг ишини кузатсангиз, устадан маҳорат сирларини қанчалик яхши ўрганганлигини сезиб олишингиз қийин эмас.\nУ ҳар бир шогирдига тайёрлаган маҳсулоти мудом сифатли ва мустаҳкам, чиройли бўлишини уқтиради. Жумладан, сандиқ тунукаларини бўяшда фақатгина ипак кукуни – атлас бўёғидан фойдаланишни уқтиради. Чунки бошқа бўёқлар ишлатилганда, тунука ранги тез ўчиб кетади. Атлас бўёғи ишлатилганда эса, деярли йигирма йилгача гуллар ранги ўчмай тураверади. Шунда ҳам фақат яшил ранг ўчиши мумкин.\nШу кунларда сандиқсоз аёлнинг ғайратига-ғайрат қўшилган. У Тожикистонда жорий йилнинг Сайёҳлик ва халқ ҳунармандчилигини ривожлантириш йили, деб эълон қилинганидан хурсанд.\n- Мамлакатимиз раҳбарининг биз – халқ ҳунармандларига ғамхўрликларидан беҳад миннатдормиз, - дейди Муҳаббат Йўлдошева. – Икки йилгача ҳар қандай солиқлардан озод қилиндик.\nМуҳаббат яна Ўзбекистон билан борди-келдининг яхшиланаётганидан ҳам мамнун.\n- Ўзимизда ҳам миллий сандиқларимизни кўп сотиб олишади. Лекин қўшни Бекободда сандиқларнинг нархи қимматроқ ва тез кетади, - дейди у.\nЯқинда сандиқсоз аёлнинг уйида Суғд вилояти «Қўлда атлас-адрас тўқиш ҳамда бошқа халқ ҳунарларини тиклаш ва ривожлантириш мактаби» давлат муассасаси мутахассислари меҳмон бўлишди. Мазкур муассасанинг Спитамен ноҳиясидаги вакили эса, сандиқсоз Муҳаббат Йўлдошевани Суғд вилояти раиси грантига тавсия қилишини билдирди.\nАгар, борди-ю, Спитамен томонларга йўлингиз тушса ва безаклари завқ берадиган, мустаҳкам, юқори сифатли сандиқларга кўзингиз тушса, уни ким ясаганлиги билан қизиқиб кўринг. У икки кам олтмиш ёшли, вилоятда ягона (агар қизи Мукаррамни айтмасак) моҳир сандиқсоз аёл – уста Муҳаббат Йўлдошева бўлади.\nСизнинг IPнгиз: 18.205.60.226\nБугун: 16-12-2019 19:10:31


Навбатдаги петиция: Автотранспортдан фойдаланишда мажбурий ишончномани...\n07.06.2018 11:14 0 483\n«Менинг фикрим» жамоавий мурожаатлар порталида автотранспорт воситасидан фойдаланиш учун талаб этиладиган мажбурий ишончнома олиш тизимини бекор қилиш ҳақида петиция овозга қўйилди.\nЖамоавий мурожаат муаллифининг таъкидлашича, автотранспорт воситасидан фойдаланиш учун мажбурий ишончнома олиш тизими бекор қилинса, мамлакатимиз миллий суғурта тизими ва туризм соҳаси янада ривожланади. Бундан ташқари, фуқароларнинг ортиқча овора бўлишлари ва ортиқча харажатларни сарфлашларининг ҳам олди олинади.\nҚайд этилишича, бугунги кунда ушбу тизим қуйидаги ноқулайликларни келтириб чиқармоқда:\nбиринчидан, бир оила аъзолари умумий мулк бўлган автомототранспорт воситасидан эркин фойдалана олмаяптилар;\nиккинчидан, корхона, ташкилот ва муассасаларнинг ходими ёки оиланинг номига ишончнома берилган аъзосига қарамлик ҳолатининг мавжудлиги ноқулайликларни юзага келтирмоқда;\nучинчидан, ишончномани олиш учун ортиқча оворагарчилик ва вақт сарфланади;\nтўртинчидан, фуқароларнинг кўпчилиги автомототранспортга меҳр қўйгани инобатга олинадиган бўлса, бу ҳолатда суғурта маданияти ривожланмайди.\nХорижий давлатлар, хусусан Россия Федерациясида мажбурий суғурта тизими йўлга қўйилганлигини кўриш мумкин. Бу ўз навбатида, суғурта бозорининг ривожланишига катта таъсир кўрсатган. Ушбу тартиб хорижий меҳмонларга аэропортнинг ўзида суғурта пакетини расмийлаштириб, автотранспорт воситасидан фойдаланиш имкониятини беради.\n«Юқоридагиларни инобатга олиб, ишончнома ўрнига суғурта полисларини жорий этишни таклиф қиламиз. Бу ҳолат миллий суғурта тизимини ривожланиши ва минглаб қўшимча ишчи ўринлари яратилиши, аҳоли суғурта маданиятининг ўсишига сабаб бўлади. Натижада ижарага берувчилар ўз автотранспортларини суғурта шартномаси асосида туристлар ва юртимиз фуқароларига содда тартибда ижарага беришлари учун имконият яратилади», — дейилади мурожаатда.\n«Менинг фикрим» мажбурий ишончнома


ВИЖДОН ЭРКИНЛИГИНИ ТАЪМИНЛАШНИНГ ҲУҚУҚИЙ АСОСЛАРИ ЯРАТИЛДИ\n1 Декабрь 2021, Чоршанба 13:48\nДин ва эътиқод масалалари инсон маънавиятининг узвий қисмидир. Мазкур масалаларнинг мазмун-моҳияти ҳақида чуқур ва асосланган билимларга эга бўлиш ҳаётий-амалий фаолиятни тўғри ташкил этишга хизмат қилади. Шу билан бирга, виждон эркинлиги ҳар бир шахснинг табиий ҳуқуқ ва эркинликлар сирасига кирувчи ажралмас ҳуқуқларидан биридир. Виждон эркинлиги инсоннинг энг муҳим ҳақларидан бўлса-да, қонунда ўз ифодасини топиб, муҳофаза остига олингандагина чин маънода ҳуқуқ даражасига кўтарилади. Акс ҳолда шахснинг қалб кечинмаларини ифодаловчи бу ҳуқуқ ҳақиқий маъносини йўқотади.\nКонституциямиздаги норма асосида виждон эркинлиги уч жиҳатни англатадиган ҳуқуқий категория сифатида намоён бўлади:\n— муайян шахс худога ишониши, хоҳлаган динига эътиқод қилиши мумкин;\n— худога ва динга ишонмаслиги, уларга нисбатан бетараф бўлиши мумкин;\n— даҳрий, яъни ҳеч бир динга эътиқод қилмайгина қолмасдан, балки уларни инкор этиши мумкин.\nБу виждон эркинлиги ҳуқуқи айнан шу масалалар билан чекланади, дегани эмас. Одатда конституция давлатнинг асосий қонуни ҳисобланиб, ёритиладиган норманинг умумий жиҳатларини ўзида қамраб олади. Конституция асосида қабул қилинган қонун ва қонун ости ҳужжатларда норма кенгроқ ёритилади ва шарҳланади. Конституциядаги 31-модда янги таҳрирда қабул қилинган “Виждон эркинлиги ва диний ташкилотлар тўғрисида”ги қонуннинг 4-моддаси биринчи ва иккинчи бандларида кенгроқ очиб берилган. Унда айтилишича, “Виждон эркинлиги — бу фуқароларнинг хоҳлаган динга эътиқод қилиш ёки ҳеч қайси динга эътиқод қилмаслик бўйича кафолатланган конституциявий ҳуқуқидир.\nФуқаро динга эътиқод қилишга ёки эътиқод қилмасликка, ибодатларда, диний расм-русумлар ва маросимларда иштирок этишга ёки иштирок этмасликка, диний таълим олишга нисбатан ўз муносабатини белгилаётганда уни у ёки бу тарзда мажбурлашга йўл қўйилмайди”.\nДемак, виждон эркинлиги фақат худога ишониш ёки ишонмасликдан ташқари, ибодат қилиш, диний расм-русумлар ва маросимларда иштирок этиш ёки этмаслик эркини, шунингдек, диний таъ лим олиш ёки олмасликни ўз ихтиёри асосида белгилаш ҳуқуқларини ҳам ўз ичига олади.\nШу билан бирга, Ўзбекистон Республикаси демократик принципларга содиқлиги ифодаси сифатда виждон эркинлигини таъминлашнинг асосий устуворликлари қуйидагилардан иборат деб белгиланди:\n— фуқароларнинг динга муносабатидан қатъи назар, диний қарашларни мажбуран сингдиришга йўл қўймаган ҳолда, уларнинг виждон эркинлигига бўлган ўз ҳуқуқларини амалга ошириши учун тенг шарт-шароитлар яратиш;\n— конфессиялар ўртасидаги тинчлик ва тотувликни мустаҳкамлаш, жамиятда диний бағрикенгликни таъминлаш;\n— виждон эркинлигини таъминлашда дунёвий давлат қурилишини сақлаб қолиш;\n— виждон эркинлиги ва диний ташкилотлар тўғрисидаги қонунчиликка фуқаролар ҳамда диний ташкилотлар томонидан риоя этилишини таъминлаш;\n— жамоат тартибига, Ўзбекистон Республикаси фуқароларининг соғлиғи ва ахлоқига, ҳуқуқ ва эркинликларига таҳдид солувчи диний ғоялар ҳамда қарашларнинг сингдирилиши ва тарқатилишига қарши курашиш;\n— Ўзбекистон Республикаси Вазирлар Маҳкамаси ҳузуридаги Дин ишлари бўйича қўмита виждон эркинлигини, шунингдек, виждон эркинлиги ва диний ташкилотлар тўғрисидаги қонунчиликнинг амалда изчил ҳамда бир хил тарзда қўлланилишини таъминлашга доир чораларнинг амалга оширилиши учун масъул бўлган ваколатли давлат органидир.\nВиждон эркинлиги ва диний ташкилотлар тўғрисидаги нормаларнинг қонунчиликка киритилиши натижасида диёримизда расмий фао лият юритаётган барча дин вакилларига катта имкониятлар яратилди.\nҲукуматимиз томонидан турли диний ташкилотларнинг ўз фаолиятини амалга ошириш ва мамлакат ҳаётида фаол иштирок этиши учун барча шарт-шароитлар яратиб берилди. Жумладан, Ўзбекистон мусулмонлари идорасининг марказий телевидение орқали маънавий-маърифий кўрсатувларни бериб бориши, машҳур диний арбобларнинг таваллудига бағишланган анжуманларнинг кенг кўламда нишонланиши каби тадбирларни айтиб ўтиш ўринлидир.\nАфсуски, яратилган имкониятларга қарамай, халқимизнинг бағрикенглигини суиистеъмол қилган айрим тоифалар сиёсий ва экстремистик мақсадларни кўзлаб, халқимиз учун ёт ғоя ва қарашларни ёқлаб чиқишлари баробарида уламоларни ҳақоратлаш, имомлар билан масала талашиш, уларни обрўсизлантириш ҳамда бошқа мазҳаб вакилларига шаклан тақлид қилиш каби ҳолатлар кузатилмоқда.\nЎз навбатида, амалдаги қонунчиликда бундай ҳуқуқбузарликларга нисбатан муайян жазо чоралари ҳам назарда тутилган. Хусусан, Маъмурий жавобгарлик тўғрисидаги кодекс ва Жиноят кодексининг бир қатор моддаларида виждон эркинлиги борасидаги қонунчиликни бузганлик учун жазо санкциялари белгиланган.\nХулоса қилиб айтганда, янги таҳрирдаги “Виждон эркинлиги ва диний ташкилотлар тўғрисида”ги қонунни ҳаётга татбиқ этиш ва соҳага оид амалга оширилаётган ҳуқуқий ислоҳотлар натижасида диний ташкилотларни рўйхатга олиш ҳамда уларга раҳбарлик қилиш, ноанъанавий диний оқимлар ёйилиб кетишининг олдини олиш, диний таълим тизимини такомиллаштириш, шунингдек, диний адабиётларни чоп этиш ва тарқатиш каби диний ҳаёт барқарорлигини таъминлашга қаратилган вазифаларни бажариш учун замон талабларига мос ҳуқуқий механизм яратилди.\n2021-йил 13-июл, №141


Бош директорлар менежерлардек эмас, балки компания асосчиларидек фикр юритишлари керак Бош директорлар менежерлардек эмас, балки компания асосчиларидек фикр юритишлари керак - Pharm Phone\nБош директорлар менежерлардек эмас, балки компания асосчиларидек фикр юритишлари керак\nМуваффақият сири 28-11-2017 631\n2001-йилда энг юқори бозор имкониятларига эга компаниялар рўйхатига "мовий соққа" компаниялари йетакчилик қилишарди. "General Electric", "Microsoft", "Exxon Mobil", "Walmart", ва "CityGroup" - буларнинг барчаси ўз соҳасининг мутахассиси ва вазифани оптималлаштириш ёрдамида бизнесни самарали йўналтира олган менежерлар томонидан бошқарилган.\nБугунги кунга назар солсангиз, бу рўйхатни ажойиб тарзда ўзгарганини гувоҳи бўласиз. "Apple", "Alphabet", "Microsft", "Amazon", "Berkshire Hathaway" ва буларга етай деб қолган "Alibaba", "Facebook" ҳамда "Tencent" компаниялари мазкур рўйхатга бошчилик қилишмоқда. Булар асосан, бизнесининг моҳиятида самарали ривожланишни биринчи ўринга қўйиб келаётган дадил жамоа, йетакчилар ва асосчилар бошқараётган ёш компаниялардир.\nЎтган йиллар давомида бу компаниялар юксалиши учун кўплаб турткилар бўлди. Энди эса узоқни кўра билиб доимий равишда сармоя тикаётган ушбу ёш, эпчил директорларнинг компанияларини бозорнинг ўзи тақдирламоқда.\nКатта корпорациялар эса вақти-вақти билан бундай ривожланаётган компанияларга янги ғоявий, шиддат билан ўсишни кўрсатадиган стартаплар(янги бизнес) яратиш методлари орқали жавоб "зарбасини" бериб туришади. Аммо бу ҳаракатлар баъзида ярани бинт билан боғлашдек самара беради.\nКомпания ривожланиш трайекториясини изга солиш учун унда жуда чуқур бошқарув ислоҳотларини амалга ошириш, авваламбор буни юқори бошқарув тизимидан бошлаш талаб қилинади. Янги ривожланиш босқичини ишлаб чиқиш учун эса бош директор бошқарувчидек эмас, компания асосчисидек фикр юритиб, жонкуярлик кўрсатишига тўғри келади.\nИслоҳотчи бош директорлар - компанияни ўзлари ташкил қилмаганликларига қарамасдан унинг асосчиси каби иш тутишади. Улар компаниянинг тўхтовсиз ривожланишига сарфлаётган ўз қувватларига аҳамият беришмайди. Бунинг ўрнига улар ўзларининг компаниялари активларини янги бозорга янги таклифлар билан кўчиш ва бетакрор ғоявий ечимлар излашга сарфлайдилар.\nСатя Наделла, Миcрософт бош директори, гапимизнинг ёрқин мисолидир. Наделла 2014-йилда "Microsoft"нинг бош директори лавозимига тайинланиши биланоқ компаниянинг иш юритиш стратегиясини ривожланишга йўналтирди. У - "агар янгисига сакрамасанг, жон сақлолмайсан" деган эди. Наделла "Microsoft"нинг меросий маҳсулотлари, бу ўринда "Windows", кабилар билан чекланиб қолмасдан "Аи" ва "СааС" технологияларини ўзлаштиришга, "Microsoft" хизматлари қаторига қўшиб қўйиш учун "LinkedIn" ни сотиб олишга сармоялар киритди. Юқоридаги хизматлари орқали у узоқни ўйлаб иш қилиш моҳиятининг, изланиш ва ўрганишнинг ва булардан ташқари, бошқа қийматлар орасида харидор истеъмоли қониқишининг қиймати юқори ўринда туришини исботлади. Бозор Наделланинг меҳнати ва ғояларини юксак эътироф этди , у бошқарувчи лавозимини эгаллагандан кейин Миcрософт компанияси анча вақтдан бери ҳукм сураётган турғунлик ҳолатидан ривожланиш ҳолатига ўтти ва аксиялари икки бараварга ўсти. 2016-йилда эса мазкур компания бозорнинг йетакчи бешлигига кирди.\nСиз асосчидек фикр юритишингиз учун Сатя Наделла бўлишингиз шарт эмас. Биз жуда ҳам кўп асосчи-бош директорлар билан ишлаш жараёнида улар қандай қилиб компанияларини оёққа турғазганлиги ва ўзларига қандай йўлни танлашганлигининг гувоҳи бўлдик. Ҳар қандай менежер ўзининг тажрибасидан келиб чиқиб бош директордек эмас балки, компания асосчисидек фикр юритишига ёрдам берадиган қуйидаги бешта одатни таклиф қиламиз.\nЎйлов фикрингизни юксалтиринг\nЕтук бизнес стратегистлари мавжуд бозордаги потенсиал адрессларга мурожаат қилиб ундаги танқисликни аниқлашади ва тўлдиришга ҳаракат қилишади. Ислоҳотчи бош директорлар эса мавжуд бозордаги мавжуд муаммоларни аниқлашади ва унга тегишли равишда ечим ишлаб чиқишади.\nМасалан, 1980- йилда йетук бизнес вакиллари симли уяли алоқа телефонлари бозорини кенгайтириш билан машғул бўлган бир пайтда, ислоҳотчи директорлар бозорда кўплаб оддий одамларнинг симсиз уяли алоқа телефонига талаби кучлилигини аниқлашади ва уни ишлаб чиқишади.\nМуросаю мадора қилманг\nГап қарор қабул қилиш устида борганида, каттадан-катта компаниялар ҳам хавфни минималлаштириш мақсадида муроса йўлига ўтиб келишишга вақт кетказаётган бир пайтда, асосчи-бош директорлар бундай муросадан ташқари жойда янги имкониятлар қучоқ очиб кутаётганини кўра олишади. Venture Capitalist Марк Андреессен айтганидек, "қачонки бирор нарса ҳақида муроса қилишга ўтилса демак, пул албатта чўктирилади ва фойда олиш имконияти йўққа чиқади".\n"Яна шуниси аниқки, - дейди Жефф Безос. - Бир бировининг фикрига қўшилмаса ҳам муроса қилиб ишлашда давом этишади ва охир-оқибат янглишганини тан олиб муваффақиятсизликка учрашади".\nУнумли муваффақиятсизликни иштиёқ билан қабул қилинг\nОмадсизликка дучор бўлиш нима эканлигини ҳамма билади. Аммо унинг асосий моҳияти бу - унга бардош бериш ёки аза тутиш эмас балки, муваффақиятсизликка учраш ёрдамида ҳақиқатни билишдир.\nИслоҳотчи директорлар ўзларининг омадсизликларидан ҳам фойдаланиб, унинг ёрдамида келажакда тўғри қарорлар чиқаришади. Эрик Райс ўзининг "The lean startup and the startup way" китобида унумли омадсизлик, хатоларингиздан хулоса чиқариб келажакда шу хатолар ортидан келган билим ёрдамида муваффақият сари "учиб" кетишингиз мумкинлигини тушунтириб ўтган.\nЯнги ташаббускорларни қўлланг\nКўплаб катта бизнес доираларида уларни яна ҳам катта қилиши мумкин бўлган ташаббус вакилларини, ўзларининг эски стандарт иш усулида ушлаб, "ўлдириб" қўйишади. Янги ташаббускорлар шунчаки бизнес эмас балки, улар келажак бизнесининг фаразидирлар. Шундай экан, уларни стандарт иш усулида қотириб қўйиш, бизнесни келажаги ва гуллаб-яшнашига болта уриш билан тенгдир.\nБизнес келажак стратегиясини ишлаб чиқинг\n"Heil Mary" компанияси эскича қарашлардан фарқли ўлароқ, янги ташаббусларни қўллаб-қувватлайди. Масалан, улар "Venture Capitalist"лардек келгуси 5 йилда компанияларини қайерда кўришни исташади ва шунга мос стратегиялар портфолиё(режа)сини ишлаб чиқишади. Катта фойда катта таваккални талаб қилади.\nЎзларининг компанияларида ислоҳотлар ўтказиш учун бош директорлар жасур ва дадил бўлишлари, ўзига хос тарзда иш юритиш учун ходимларига вазифа ва чегараларни кўрсатиб қўйишлари талаб қилинади. Бундай ислоҳотларсиз компания яна эски муросасизлик ҳолатига ўтиб қолиши ҳеч гап эмас.


Бухорода карантин пайтида яширин фаолият кўрсатган чилимхона борлиги маълум бўлди » Ўзбекистон янгиликлари – Zamin.uz\n, 02 2020, 00:19\n03 апр, 09:10 751 Жамият\nБухорода карантин пайтида яширин фаолият юритган чилимхона фаолияти фош этилди. Бу ҳақда Бухоро вилоят ИИБ ахборот хизмати маълум қилди.\nМаълум бўлишича, Бухоро шаҳар ички ишлар органлари фаолиятини мувофиқлаштириш бошқармаси ходимлари шаҳарда карантин тартиб-қоидаларига амал қилиниши юзасидан тунги «рейд» ўтказган. «Рейд»да кечки соат 00:20 да шаҳардаги Сомий кўчасида жойлашган чилимхона мижозларга хизмат кўрсатиб, фаолиятини давом эттираётгани аниқланган.\nЯширин тарзда мижозларга хизмат қилаётган чилимхона фаолияти фош бўлгач, чилимхона эгалари бир соатга яқин вақт давомида эшикни очишдан бош тортган. Талабларга бўйсунмаган.\nТадбир давомида ичкарига кирилгандан сўнг, чилимхона эгаси ва иш юритувчи ички ишлар ходимларига фаол қаршилик кўрсатган. Текширув давомида чилимхонада 12 нафар мижоз борлиги, уларнинг орасида бир нафар вояга етмаган шахс борлиги ҳам маълум бўлган.\nБарча шахслар ИИБ га олиб келиниб, карантин қоидаларига амал қилиш, кўча ва жамоат жойларида ниқобсиз юрмаслик ҳақида расман огоҳлантирилган.\nЧилимхона раҳбари З.Б.га нисбатан эса карантин қоидаларини бузганлиги, шунингдек, ички ишлар ходимларига қаршилик кўрсатгани учун Маъмурий жавобгарлик тўғрисидаги кодекснинг 54-моддаси (Эпидемияларга қарши кураш қоидаларини бузиш) билан ҳужжатлар расмийлаштирилган.\nТаъкидлаш жоиз, ушбу модда билан айбланган фуқароларга базавий ҳисоблаш миқдорининг йигирма бараваридан ўттиз бараваригача, мансабдор шахсларга эса ўттиз бараваридан эллик бараваригача жарима солиниши мумкин.\nБухорода тунги рейдлар ўтказилди, 100дан ортиқ қизлар ИИБга олиб келинди (фото) 16 мар, 09:40\nИИВ тизимида янги тайинловлар амалга оширилди 02 фев, 06:30\nСамарқандда «сохта капитан» ушланди (фото) 07 апр, 20:50


The Telegraph ер юзидаги энг саргузаштбоп жойларни эълон қилди - Review.uz\nThe Telegraph ер юзидаги энг саргузаштбоп жойларни эълон қилди\nБуюк Британияда нашр этиладиган The Telegraph газетаси саргузашт истовчи сайёҳларга бориш тавсия этиладиган 50та туристик йўналиш рўйхатини тузиб чиқди. Рўйхатнинг биринчи поғонасидан Ўзбекистон жой олган.\nНашр мутахассислари Ўзбекистонга Наврўз байрами кунлари келишни маслаҳат берган.\n«Ўзбекистон жадал тараққиёт даврини бошдан кечиряпти. Жоанна Ламлининг муаллифлик дастури ва яқинда виза талабларининг соддалаштирилгани ҳисобига мамлакатга ташриф буюрувчилар сони кескин ошиб кетди. Шу боисдан ҳам Ламлининг телевизион саёҳат дастури – «Ипак йўли саргузаштлари» экспертлари Наврўз байрамидаги Ўзбекистонни илк марта кўрсатиб бердилар. Бу баҳорий фестивал туристларга ўзбеклар ҳаёти ҳақида чуқур тасаввур беради.\nНаврўз турнеси Хива, Бухоро ва Самақанд каби ҳайратомуз жойларни ўз ичига олади. Саёҳат давомида шу ерлик оилалар билан тушлик қилиш, элит тоифа ресторанларда овқат тановул қилиш, анъанавий ёғоч ўймакорлиги ва кулолчилик усталари ҳамда замонавий дизайнерлар ишини кузатиш, сўйилган эчки билан от устида ўйналадиган шиддатли ўйин – кўпкарини томоша қилиш ҳам мумкин», – дейилади мақолада.\nИнфляцион таргетлаш ва унинг ўзига хос хусусиятлари\nЕОИИ бўйича баъзи мулоҳазалар\nЎзбекистонда асал истеъмоли аҳоли жон бошига қанчага тўғри келиши маълум қилинди\nЎзбекистон БААдаги маданий мерос фестивалида ўз миллий стенди билан қатнашмоқда


"Динамо" Самарқандга муносиб жамоага айланмоқда » Зарафшон Газетаси\n"Динамо" Самарқандга муносиб жамоага айланмоқда Спорт\n14 март 2017 11:34\nЖорий йилги олий лига ўйинларида сўнгги 25 йил ичида энг ёш таркиб билан тушган "Динамо" уч турдан буён ғалаба билан мухлисларни хушнуд этмоқда.\nЖамоа турнир жадвалида 9 очко билан пешқадам бўлиб турибди. Тан олиш керак, мамлакатнинг энг кучли футбол жамоаларидан бири – "Пахтакор" билан ўйинда вилоятимиз жамоасининг қўли баланд келишига ҳеч ким ишонмаган эди. Ўйиннинг биринчи тайми нисбатан осойишта ўтган бўлса-да, ташаббус "Пахтакор" томонида бўлди. Айниқса, иккинчи таймда пойтахтликлар босимни кучайтиришди. "Динамо" эса бутун учрашув давомида ишончли тарзда ҳимоялана олди. Қулай вазият келганда эса қарши ҳужумлар ташкил этди. Ўйиннинг 88-дақиқасида ана шундай ҳужумлардан бирида "Динамо" стандарт вазиятга эга бўлди. Дарвоза томон ошириб берилган тўпга Раду Рочак бош билан зарба бериб, жамоага навбатдаги ғалабани тақдим этди.\nУшбу ғалаба футбол ишқибозлари-ю мутахассислари томонидан "сенсация" деб баҳоланаётган бўлса-да, иккинчи томондан, "Динамо" сўнгги бир йил давомида олий лига ўйинларига пухта тайёргарлик кўрганини ҳам кўрсатди.\nДарвоқе, 2-тур ўйинлари якунларига кўра, турнинг энг кўп мухлис йиққан учрашуви ҳам бизнинг жамоага тегишли. Олий лига ўйинлари иккинчи турида Самарқандда ўтказилган "Динамо" – "Шўртан" баҳсида 10138 томошабин ташриф буюрди. Вилоят жамоасининг ғалабали юришларини соғинган футбол мухлислари "Динамо"ни қўллаб-қувватлаш учун яна стадионларга қайтмоқда.\nАссалом, футбол баҳори! "Динамо" мухлислар ишончини оқлайди\nОфарин! "Динамо" мавсумни ғалаба билан бошлади\n"Динамо" мавсумни Бекободда бошлайди\n"Динамо" – биринчи лига пешқадами